url: =Jan 11, 2020 | A Lamdang Biakinn ~ MUC\nJan 11, 2020 | A Lamdang Biakinn\nAdmin 1:13:00 AM Articles, MISSION NEWS\nA Lamdang Biakinn\nPastor Stoyan Petkov in biakinn a din zawh nadingin kum 2 sung thungen hi. A lamet het lohlaitakin tu quarter Sabbath 13na sumpi in huh ding cih a zak ciangin Topa tungah lungdamko lo-in om thei lo hi.\nStoyan in Sofia pawlpi ah 2015 kum a kipan pawlpi kem a om hi. Biakinn nei lo uh ahih manun pawl dang biakinn khatah kikhawm uh hi. Khua sung biakinn ah a kikhawm ding om nawn lo uh a, biakinn awng ahih manin Sabbath kikhop nadingin sap dingin a va gen uh ciangin kiphal lo hi. A cih nading uh thei lo uh ahih manun Pasian tungah thungen uh hi. Biakinn ding zong kawikawi uh a, 2017, March kha a kipan biakinn zon khawl phot uh hi.\nEaster Sunday ni a tun madeuhin lasakna, concert khat nei dingin geelna nei uh hi. Khangnote kikaikhawm uh a, mi 50 khawng a ta ding hall khat kawm uh hi. Concert bawl ni ding a zan niteh inn nei pa in, hih hall pen midang khat in hong kawm khin hi; no zang thei lo ding ci-in gen hi. Stoyan zong lunghimawh lua, cih nading dang theilo khua sung lampi dungah kileh kawikawi-in inn kawm ding zong hi.\nMun khatah inn awng khat mu a, a va dawp ciangin, inn nei pa in biakpiak nadingin kawm ding phal lo hi. Ahi zongin pastor Stoyan tawh kiho uh a, lamet het lohin tua munah concert nei dingin kithukim uh hi.\nConcert mankhit ciangin niinteng hemkhia uh a, inn nei pa in, “no pen midang tawh kibang lo, na biakpiak dan uh tuam diak hi. Midangte bangin kuu gawp, diang gawp cihte hi lo-in, Pasian zahtakna tawh Amah bia uhteh,” ci-in pulaak hi.\nHih pawlpite in biakinn nei lo uh cih a theih ciangin inn nei pa in a huang umna phel khia-in a inn dang khat tawh gawmin biakinn dingin kawm ding hong kikum uh hi. A inn tungah zong Sabbath School naupangte thusin nading mun dingin hong geel uh hi.\nShopping center ah a kikhop uh a kipan kikhawm mi hong tam semsem hi. Tua kimah zong mi tampi in inn sap kibehlap ahih manin inn nei pa zong lungdam mahmah hi. Pawlpi in anhuanzia teentaan, naupang kipantah zia teentaan cihte nei uh hi. Kum khat sungin pawlpi mi hong kibehlap hi. Tu-in pawlpi mi 120 bang pha uh hi. Kikhop nading mun kawm nawn lo-in biakinn nei thei dingin Topa mapi ahih manin Sofia khua ah Adventist biakinn khat a sawt lo-in a ding thei ding hi ta hi.\nBulgaria gamah gammi 7,076,000 val om a, gammi 999 ciangin Adventist thu-um mi khat cihna hi. Ei Conference in MUC kisapna dung zui-in kizeek ding hi.


timestamp: atn

url: =Kawlgam Tungah Gawtna Om nawnlo ding - TUNGZANG NEWS\nKawlgam Tungah Gawtna Om nawnlo ding\nTZN: Kawlgam tungah leitungbup in sum le paii bawlna lam khaktanna, le Gawtna ( Sanction) a neihna uh tawh kisai tutung April 1,2012 ni akinei Lailut kiteelna (By-Election) tungtang thudik/ thuman takin Mee kipia/ kipia lo cih limtak etcianna tungtawn in khensatna nei ding cih thu ASEAN gam makaite in abeisa hun in kamciam piakna nei khin uh hi.\nTua kamciamna om sa mah bangin lungkim huaitak in Mee kipia banah Daw Aung San Suh Kyi makaih NLD party in gualzawhna hong ngahna taktak ahih manin, Nitumna gamte in Kawlgam tungah gawtna aneih nawnloh na dingin Vietman gam Phanompin khuapi ah ninih sung akinei ASEAN khawmpi pan ASEAN gam makaite in thumsak dingin pulakkhia ta uh hi.\nASEAN gam sungah Kawlgam pen a zawng penpen gam khat hi-in, abeisa kumpi ki ukna diklohna hangin leitungbup in Gawtna pia uh ahi hi. Hih bang a ASEAN in a thumsak theihna bulpi pen Kiteel ma in ASEAN gam sung le leitung gam tuamtuam pan Mee kiteelzia tawh kisai a etcik dingin thukante lutsakna ding zong Kawlgam kumpi phalna pia uh ahih manin, ASEAN makaite in zong a kamciam bangin seppih/ panpih uh ahi hi.\nTua bek tham loin, ASEAN khawmpi ah Asean gam makaite khempeuh in zong Kawlgam ah Democrecy kimakaihna man/ dik taktak om ta ding ahihna thu hangin President U Thein Sein tungah lungdampihna pulak ciat uh ci hi.\nTZN: Source : Internet\nTranslated : Tongsan tanute


url: =Tedim ~ Pu Zokhai\nTedim-bel thupi mah-hi, "thuneu" aci omlopi, tuazah liang-a uanggen gawpna-in I' tualniamna honglak leltak-hi, ahoihbek-khat kisam-hi. Tedim thupi lawmlawm-a Pu Kaam Hau nana gualhuai mahmah hileh, Dimlo, Saaizaang, Tualzaang, Gawng, Laamzaang, Laailui, Laailo, Taaklaam, Sezaang- cbt banghang-in guunpi gaalkhat hilo pi-a kituamsaat sese ahitam? Guun gaallam gen naaikeng!!!!\nKhua khat bulphuh-in "khuapi neihsun" ci-in aki uanglaak luat man-in tuni ciang akibuai ahihi. Tumahmah-a Laai Siangtho-zong "Zomi" kicih kawmkawm mah-in "Tiddim Chin" kici velval-a, hihte minam sukham guu/ling ahihlam kithei lo-hi. Pa Khoi Lam Thang tepawl mah-in hong puahphat hi-a, "Tiddim Chin" mah hongtuang viuveu-hi. Tedim Chin kammal-pen Kawlte'n Tii-ting Chin, Haka Chin, Falam Chin ci-a hong bulhtawm-uh hi-a, amau' vaaibel theikhang, Zomi lampang-ah pupate' laphuah khempeuh-in tua kammal nei ngeilo-hi. "Dimtui tual-ah.,, Dimtui Vaangkhua,…" cihte akiza zeuhzeuh-pen Pu Kaam Hau' ma-a Dimpi Khua akiphuah ahihi.\nZomi paukam-ah ataangpi lawhna pan-in Tedim, Tedimte cihkhat a-ommah ahihi. Laaitui, Laaituite cihzong om-hi. "-te" cihpen Khua min zom-in akilo-ciat, akisamciat bekmah hi-a, "minam" min-tawh kisai kilkello ahihna thei unla, mawk ciakciak nawnkei tapeuh-un. "Laaitui Minam" cihkhat hong gingleh "haiivaai"-in kiseh ding-a, tua-tawh akibang liinlianpen "Tedimmi" minam min-a sehna ahihi. Zumhuai mahmah ahihman-in upmawhthu-peuh uanggen sukgawp nawnlohding kisam-hi, minam phatuam sak peuhmahlo, nawngkaai sakbek-in mu-ing.\nKhaudang pan-a Tedim saangkahte' gen thu-ah "ahiding mah-hi" aci om-a, "haiivaai" mahmah cihna ahihi. Laaitui-ah khuadang pan-in saang hong kahte Pasian' thupha-tawh sanggam bang-in bawl thei-ing. Simmawh, zahko atuak khaak-a, agei naai-ah ka-omleh khuadang saangnaupangte apanpih, ahonkhia, agumpa kahihi. 1990 masiah kum 5 sungbang khuadang sanggam tampi ka-nei man-hi. Tedim-ah Saangpi No 2 na-ah ka-kah ciang-in simmawhna-tawh ka' awsuah (Dim awsuah) hong kiciing vial-a, ka' zial sukpah-hi.\nLawibual-ah aphungcing sanggamte-tawh kithuahkha ahihman-in "Laaitui" cihkhat-tawh hong engbawl, simmawhbawl mite ka' baanvuak-hi. Tua-a kipan "Laaituite" kicihding kilau nawnlo tuam-hi. Tedimte naakpi-in (avekpi hilo, khuata mite aniammuh mihaii tebek) zumhuai-hi. Ui-in amah akihta mite hap-in nà-a, ama' kihtaakte' maai-ah meikhup-a apai khekhe-tawh kisuun kasa leltak-hi. Lawibual-ah kibual kha kahihman-in Leiluum gaal-zong ka' tuak-a, Khuukpi (Myoma) gaalzong ka' tuak-hi. Awlmawh neilo-in ka-phu gawp-hi. Khuata mite etniam pongmawk-pen tualniamna leh tatsiatna akihhuai penpen tua Tedimte-in nei uhhi. Zumhuai lua mahmahlel-hi.\nZomite alom-in atampen ateenna ahih ziak-in Zogam Khuapi khat ahihna ciang-tawh tua mite' social standard of living khangkhaan nading, namtom lungsim-tawh khuata mite-khawng simmawhbawl loh nading, laaisiam tamtampi pung-a, khuapi-tawh kituak "khuapi lungpuak" neihtheih nading-a tawsawnna naakpi-a malaak ding cihte longal a-uangsan gawp-a mawk ciakciakding minam hong sukham peelmawhding ahihlam theihding ahihi.\nKa' muhlehtuah (experience) khat: 1982-84 sungteng Khuukpi Veeng, Pi Maan Cin te' inn-gei, Bu Zel Man te' inn sakdeuh, Pu Son Cin Lian te' inn khangzek, Laisiam Pu En Lam Cin te' innnuai sawnte ahi Pa Zaam Pau te' inn saap-in ka' Pa Evangelist ahih ziak-in ka-om uhhi. Ka' suaklu hongki sut-a, neektheih limlim ka' vaakkhiat pihleh hong kisut-hi. Hongki vua-a, hongki cilphih-hi. Tua hun-in Seente Kiam Shi, Kiam Kun te phungteng-in ka' Pa it ahihman-in honghong/gum mahmah uhhi. Hong pahtaakna-uh ka' Pa' kiang-ah suut zeel-a, ka' mangngilh ngeikei-hi. 1990 Kum kiteelna hun-in C. Ving Ciu-in NLD-tawh kuangluui-a, ka' neu laai-a hong itbawl mahmahte' lak-ah khat nana-hi ahihman-in it-in, thupi kasa mahmah-hi.\nTedimte thupikei cihna-zong hipah saamkei, thu khatpeuhpeuh a-uanglua-a akisuut niloh ciang-in kiimlehpaam heet kha thei-a, akilawmlo "minam" min nangawn sukha toden ahihziak-in "ahoihbek khatmaw" cih kammal-ah ciahkiik photding kisam-hi. Mipil milian-a I-sehpipi te khawng-in ahilo lualiang laaigelhna-peuh nong neih-uh ciang-in gendingbang thei paklo liang-in ki-omthei ahihman-in adiak-in 2014 Census -ah Zomi vaai asukha theiding thute hong phulaamsak nawnkei tapeuh un!


url: =Thulaai Leitung Thuthang Tuamtuam Updates September 20,2015 :: ZOMI DAILY\nposted on 21 September 2015 at 7:08 am Lomkholna: Khawmpau, Myanmar, News, World, Zomi\nLeitung Gaalpi Nina laaipan kipan Japan gamte in gaaldo nawnlo ding cihte akipan Gaalkaap tha tamzat lohding a ageelna na pawlkhat khiam tading in September 19,2015 ni in Japan Upper Parliament in thukimna ngahta uhhi. Akiphasak aom leh Japan ten viik theita cihna ahihi. Hih thu hang in China te zong lunghimawh in buai citcit ta uhhi.VOA\nSyria gam sung Tualgaal buaina kum 2 vaalbang sawtkhin in azo zaw kuamah omtuanlo ban ah Leitung in Kumpi thuneite mawhsak in aso litlit laaitak September 19,2015 ni in Russia te in Gaalvanleeng akop athuah in puak ngawngaw ta uhhi.VOA\nPope Francis zong Cuba-US gam heelding in September 19 ni Havana khuapi Vanleeng tual tudede ta a, President Raul Castro in Vanleeng tualpi ah namuak catcat mai hi. Biakna Makaai, kumpi thunei te leh University te ah thugen na neiding ci uhhi.BBC\nSyria gam leh Africa gampan EU gamsung ah gambeel ngeending a pai Gaaltaai te tuanna Tembawpi khat September 20,2015 ni in kibung a mi 13 si in 30 vaaldeuh mangthang uhhi. Misi te lak ah Nau pang khawng zong kihela a mulkim huai thei mahmah hi.BBC\nPakistan gam Peshawar khuapi khunglam a aom Pakistan Vanlam gaalkaap te phualpi September 19 ni in Taliban migilo ten buluh ek uha, bankaap ziahziah uh ahihman in mi 29 si in tamhkop khat liam uhhi. CNN\nTusung ten Friday September 18 ni pan kipan tuni ciang Iran gam i khuapi Tehran leh Iran gam tawlam teng ah nasia tak in guahpi zu ahihman in tui khang in Inn le lo tampi sia a mi 10 kiim sikhin ta hi. BBC\nPrevious: Florida pan Thupuak (21 Sep 2015)\nNext: Zomi in bangciang huam hiam? ~ DK Khup


url: =Zomi Innkuan (Singapore), ZIS, in i minam min “Zomi” bulphuh in nasem tawntung hi. Zomi a hong bawl Pasian tungah i lungdam hi. Zomi a hong piangsak, van leh lei a bawl vanglian Pasian in minam khat “Zomi” a hong bawl angtang ka kisa den uh hi. Minam a hong bawlpa in Zomi zong a khantoh ding, a phungcing ding deih hi. Zomi a khantoh, a phungcing theihna dingin kumpi laibupi sungah i minam min “Zomi” cih a kigelh kisam ahih lam zong mangngilhlo, thei in phawk tawntung hi.\nZomi a khantohna ding leh “Zomi” cih kumpi laibupi sungah a kiciamtehna dingin tu laitak in Zomi min tawh kipawlna khempeuh in hong tung ding “Kawlgam Kisimna” (Myanmar Census) hun ah Zomi khempeuh in i minam min “Zomi” cih a gelh ding uh hi ci-in hanciam ciat uh hi. Tua bang nasepna leh hanciamna khempeuh ZIS in kithukimpih in tha kipia hi. Tua bang hunpha sungah lutto i hih manin lungdam huai kisa mahmah hi.\nHih bang hunpha i ngah laitak in “Zomi” cih gelh ding a kisapna leh a kulna a tello om kha thei ding ahih manin a manlang thei pen a kitheihsak ding hoih hi ci-in kingaihsun hi. Tua ding a Zomi kipawlna tuamtuamte kalsuanna leh panlakna khempeuh Zomi Innkuan (Singapore) in thupi sa in, thukimpih a, nakpi takin panpih in ahi thei bang a sepkhop ding zong pha kisa a, ki lunggulh in zong ki hanciam hi.\nTua ahih manin Zomi Innkuan (Singapore) in:\nCensus ciangin minam min gelhna ding mun ah “Zomi” cih gelh ciat ding pha kisa hi.\n“Zomi” i hihna midang theihsak ding Zomi khempeuh mawhpuak hi cih kong tangko phapha uh hi. I kigen kei leh i hihna mite in hong theilo hi cih phawk ni.\n“Zomi” i hihna hong kiciamteh ding pen Zomi bek mawhpuak hilo in census bawl kumpite mawhpuak zong hi cih tel mahmah ding hoih kisa hi.\n“Zomi" a khantohna dingin Zomi khempeuh in mawhpuak kinei hi cih kong tangko kikkik uh hi.\n“Zomi” i hihna a kip semsem nadinga kiu tuamtuam pana a sem Zomi kipawlna tuamtuam panlakna leh hanciamna thupi kisa in tha kipia nuam tawntung hi.\n“Zomi” i hihna census ah a kikhum theihna dingin a sem, a vaihawmte a kisam bangin i hihtheih zah sum leh pai, tha leh ngal tawh panpih ding pha kisa hi.\nZomi te biak i Pasian in a bawlsa a Zomi te hong zuun, hong kem, hong makaih in hong ompih den tahen.


url: =Solar Power Zangh Vanleang « Nikonghong\nHome » Pilna » Solar Power Zangh Vanleang\nSolar Power Zangh Vanleang\nSwitzerland ngam ah Nithaa (Solar) bek zangh in, meitui a zangh vet ngawl Solar vanleang vawt theizo hi. May tha 13 ni in tua Solar vanleang sia, Switzerland ngam pan Belgium ngam Brussels khuapi dong sinna in leang aa, nai 13 sung hai hi. Meitui zangh vet kilkel ngawl ci in kiza hi.\nHui thiangtho a susia, a lalsak theitu meikhuu neivet ngawl in a leang tua Solar vanleang sia, tua a sinna ah, kilometer 480 (tai 300) khual sia a sanna pi 11,880 pan in leang hi ci in, tua Solar vanleang hawl pilotte in son hi. Tua vanleang ii a liatna sia, vanleang dangte zama lian ahihang, a ngitna sia a zaang mama tu in kivawt aa, innkuan a kito thei motor no khat taw kikim phial lel hi ci hi.\nSolar vanleang sia, 2010 July pan kipan mihing (pilot) in hawl in hongleang thei aa, meitui zangh vet ngawl in nai 24 sung leang thei hi. Tua Solar vanleang sia Siphu (10) tha ( 10 horse power) a nei motar 4 kithua aa, pi 200 a sau a thate 2 tung ah a kithua solar cell 12000te in tua motar 4 teng peisak hi. 2010 July tha sung a sinlai bang hi le, zan khuateak meitui zanghvet ngawl in kihawl thei hi. A vawtte in, a manlaang thathei in vawt ngawptu siasang, kiim le paam hui thiangtho lalsak ngawltu ci in ngaisutna sia a thupi zaw in koi hi.\nTua vanleang sia Solar Impulse HB-SIA ci in min kipia aa, Brussels vanleang len ah, May 29 ni dong kikoi, kilaktu hi ci in kiza hi. Jun tha 20 ni pan 26 sung Paris khuapi Le Bourget vanleang len ah akivawttu ngamtatuam (international) vanleang lakna ah laktu ci in zong kiza hi.\nKhual khuala hawna ah a muanhuai tatak in zakthei natu sia a tawmbelh kum 2 sungbang hun la in a vawt uh kul lai tu ci hi.\nBy thawngno in Pilna on November 8, 2011 .\n← YSBC PIANNA TEPTENA THU\tPhone Bill Manh taak Vaial (US omte atu) →


url: =2017 kumsung Password lakah amuanhuailo penpen “123456” hikik leuleu :: ZOMI DAILY\nposted on 28 March 2018 at 11:52 pm Lomkholna: News, Sawltak, Tech\nSplashData kici Security Company khatin 2017 kumsung in akizang, Leaked Passwords 5 Million val lakah amuanhuailo penpen kankhia uhhi. Leitung ah amuanhuailo penpen “world most-hacked password” pen hoihtak akankhiat uhciangin “123456” cih Password mah hikik leuleu cih mukhia uhhi.\nAmuanhuailo penpen te lakah “123456” khatciangin azomah “password” cih hisawnsawn hi.\nHih atunga Password namnih tepen 2011 kumkhitzawh akipan amuanhuai hetlo penpen Password in aki ciamtehden, mitampitak in azatden uh ahihi. Tua Password namnih tepen Hacker te’nzong kankhiatbaih samahmah, upmawhzon tawh theikhiabaih mahmah uhhi.\nTua ahih manin, Internet azang khempeuh in Password akisapna, akizatna munte ah Password koih akul ciangin letter, number, symbol cihte helkhopding thupi mahmah a, tuahileh midangte’n na Password uh hong guksakding pen hamsa saktuam hi.\nLetter, number, symbol cihteng helkhawmding cihciangin Peng77lam# cihbangdan ahihi. Tuabang in helkhawm lecin, Hacker te’n na Password pen kankhiatding hamsa satuam mahmah uhhi.\nTuaban ah Password khatbekbek muntuamtuam ah zatkawikawi hoihlo, muanhuailo hi. Gentehna: Facebook ah nazat Password leh Gmail ah nazat Password te kibatsak khaklohding thupi hi. Bnaghanghiam cihleh akibat ciangin khat ii Password akitheihleh adang khat ii Password zong akitheisa suakpahthei hi.\nTuabek thamlo, Password pen kha 3, kha 4 halta bangin khelzelzelding thupi hi. Mangkang te’n “Treat Your Password Like a Toothbrush” ci uhhi. Na Password pen hanawtna bangdan in laihzelzel un ci uhhi. Amaupen hanawtna azat uhciangin kha 1, kha 2 cihbangin khekzelzel uhhi.\nAhi zongin Zomi atamzaw in hanawtna kikhek mengmenglo ahih manin, Password zong khekmengmengding ki ngaihsunkhalo pahhi.\n2017 kumsungin Hacker te’n kankhiat baihasak phadiak Password 20 te AFP Relaxnews te’n hih anuai abang in suaksak uhhi.\nNangzong na Faceboo, Gmail, Instagram, etc… cihte ah nazat Password pen amuanhuai mahhiam, hanawtna bangdanin nalaih zelzelhiam cih naki sitpha in. Hanawtna zong nalaih zelzel in 🙂 Sawltak #zomidaily\nPrevious: Australia ah hongnusia Pa Pau Lian Mang (Mangpi) sihvui hunbawlna\nNext: Tuivial Khua GZA in a pahtawina thu\ncing hoih says\n29 March 2018 at 1:00 am


url: =Sawltak Hoih, Na Sem Hoih | Zomi Angvaan\nKa Ngaih Sut Na Pan In/Kum 2004 pan tuni dong Articles gelhsa teng koihna\nNi Thu Pi\nT3 Laikung Pan\nOn Blogger Dashbord Click Layout\nClick Edit on Breaking News widget and inside it add code like this:\nif you want newsticker load random. code like this.\nif you want newsticker load from specific Label/Category. Ex. Load from Technology code like this.\nSawltak Hoih, Na Sem Hoih\nHun khat lai-in Africa gam ah Khedap ki bulhlo hi. Gam dang aom Khedap Company ten a na semte khat Khedap Company bawlleng ahoih diam, Khedap zuakleng a ki khawng diam ci-in gam en dingin sawl uhhi. A sawl mipa in a etleh khedap ki bulhlo vive mu uh ahih manin hih minam ten Khedap bulhlo uh aa, ki samlo uhhi. Zuak lengzong hong leilo ding uhhi. Bulh theilo ding uhhi ci-in Company te kiangah a muhdan gen hi.\nTua zawh a sawt lo-in company dang khat pan mikhat hong tung leuleu hi. “Hih munah kua mah in khedap nei lo hi. Tua ahih manin khedap tampi kikhawng ding hi,” ci-in a company te kiangah ama muhdan gen hi.\nMihing khat i lungsim puakzia ahihleh ki banglo hi. A hoihlam a mu thei mi om aa, hoihta leh a hoihlo in a mu om veve hi. Mipil ten a hoihlam a mu thei mite tawh ki khawl lecin ahoihlam na mu thei ding hi acih mah bangin i ki zoppih mi, i lawm ding mi thupi mahmah hi.\nAma bek thu a sa mihingte makai ut phadeuh uh aa, itna neihten ki sawlta keileh na hoihsem hi kici hi. Sawl manin sepna pen thumanna hi aa, sawlloh in na hoih sepna pen Thupha bawlna ahihi. Tua ahih manin nisim nuntakna sungah a hoihlam a mu thei ding mihing hih ding kisin huai aa, sep khiat huai mahmah hi. Lungdam.\nThang Thawn Tuang Guite 5:18:00 AM\nNa deih tel in:\nThang Thawn Tuang Guite\nHih sunga Thu te nong simsak manin Lungdam mahmah ing.\nMopawi 2008 Video\nTangval Ki Phasak Pa Tangthu\nCollege a kah tangval khat hong ki phasak pianpah hi. Mawtaw zong Sport Car hong deih pianpah hi. A pa in a tapa deihlam thei gige hi. A...\nZola In Muibun phadeuh No.1\nSim leh mal, sak leh khang aom Zomite bangin hong gawm pen hiam cih ka ngaihsut ciangin Zola Lakam in hong gawmzo pen hi. Banghang!!! Zola...\nLeitungah Lei minthang pawlkhat\nLeisau penpen Qingdao Haiwan Bridge hi aa, Sengam ah om hi. Leitung aom Tuitung lei ah a sau penpen cih Guinness World ten na ciamteh uhh...\nHa nawtna kung hong piandan\nBritish mi ahi William Addis ki ci mi khat kum 1770 kumin Ha nawtna kung thonginn sung pan hong bawl khiat ahihi. Willism Addis pen tho...\nex: load from Music label.\nex: load from Recent Post with Fade Effect.\nNote "Yours_Label_Name" is yours Labels you want to load.\nNote you can change "Yours_Label_Name" with "recent" if you want load latest post or "random" if you want load Random post\nIf you want load from other Blog. code look like this:\nEx: Load Tecnology from otherblog.com\nif you want change Widget title color. code like this\nex: width this color: #BD1A1A\nClick Add a Gadget on Sidebar or Footer\nZomi Angvaan © 2004-2019. All Rights Reserved.\nDesign by Thawn Tuang


url: =Penang aom Apartment khatah akikoih Motorcycle 18 leh Motor 1 meikanggawp :: ZOMI DAILY\nposted on 16 March 2018 at 8:08 pm Lomkholna: Malaysia, News, Sawltak, World\nMalaysia, Penang aom innsangpi “High-rise” khatah akikoih Motorcycle 18 leh Motor khat mei kanggawp cih NST pan kiza hi. Police te’n meitawh aki halsak hidingin ummawh uh ahih manin, atuamtuam panin limtakin kansan uhhi.\nHihvai tawh kisai in palik thunei ahi Southwest district police chief Superintendent A. Anbalagan in agenkhiatna ah hih meikatna buainavai pen aki kansan laitak hi. Fire and Rescue Department te tungpanin Full Report kingaklai a, tua tungtawn in athu paizia kitheiding cihi.\nPenang, Pusat Bayan, Jalan Merbah, Sungai Ara aom High-rise Apartment khat zannitak 8pm hunpawl in mei akang ahihi.\nHih meikat laitak in amukha ahi kum 52 aphakhin Aridash kici Witness khatin agenkhiatna ah nitaklam in tuangeinai ah an neding in ka vakkhia cihi. Akipatcil in meikhu themcip kamu masa a, tuangeinai ah ninthem akihal hidingin ka ummawh hi.\nVideo: Police are looking at all angles, including arson, in an investigation into the destruction of a car and 18 motorcycles in a fire at Pusat Bayan in Penang last night.\nAhi zongin annekna saipan in ka ciahkhiat ciangin meikhu pen tamsemsem a, tuaciang in Fire and Rescue Department te ka zasak hi ci’n genkhia hi.\nPenang State Fire and Rescue Department spokesman in agenkhiatna ah meikuang pen minute 30 sungin ki phelhsiangzo hi. Aphual katun uhciangin Motorcycle khempeuh mei kanggawp khinta cihi.\nMore: Malaysia, Cheras vengsung ah Motorcycle 30 val meikanggawp\nJalan Perak leh Balik Pulau aom Fire Station panin meiphelhding in Firefighter te’n adelhpah uh hi a, hih meikatna hangin asi aliam kuamah omlo hi. Meikatna ahang pen kikansan laitak a, tuaban ah hih meikatna hangin bangzah supnapiang cihte aki tuatsan laitak hi ci’n thunei te’n genkhia uhhi. Malaysia gamsung ah Motorcycle alomlom in mei kanggawp thei a, atamzaw tuabangin meikang tepen akihal hiding in ki ummawhtek hi. Sawltak #zomidaily\nPrevious: Gamdangmi te sum aguksak, damiah ataih Malaysia palik mi 10 kiman\nNext: Tuahkhialhna pan theihsakna ~ Lengtong Pauno


url: =Charity Begins At Home (Inn Gua Hah Masa Ding)\nCharity Begins At Home (Inn Gua Hah Masa Ding):\nZomi Paunak ah, "Inn gua hahlo a gam gua hah" cih na nei uh hi. Zomi i cih eite ihi hi. A gennop pen in "Inn gua hah masa ding" cihna hi. Inn gua acih uh ciang Zomi upate in inn kiim ah a kicing guate a cihna uh ahi hi. Gua akisap ciangin gamsungah a po te sangin olno taka akisat thei ziau inn kiim a te manpha zaw hi, cihna hi. Inn kim ah a kisuan guate pen a nei om diudeu a, a neite kiang pan kingen in kizang thei hi.\nGua pen Zomi te nuntakna ah kilimzat mahmah a misi om leh a luang zawnna dingin kizang hi. Cina damlo khat om leh khuadangah puak kul leh gua tawn mah tawh kizawng hi. Sa man, sa ai, gal ai omleh gua tawn kizang hi. Mithupi sihni hileh sawn leh dial teng khaina dingin gua mah kizang hi. Vai tampi kiginkholh loh a tuak vat theih ahih manin gamsunga om gua pen kila manlo, kila man mah leh gamla, haksa zaw ahih manin inn geia om khat pen tangzang zaw, baihzaw hamtang hi. Tua manin inn gua mah puah masak taak, kep masak taak cih tel mahmah uh hi.\nKhuakhal ciang zong gua pen a teh keu kia in pulh a, mei paisuak leh kaang tum pahpah hi. Tua banga mei lak pan a suahtak theihna dingin a kiim a phung teng kihahsiang, kivatsiang in gamkang, meikang lak pan a bitna dingin kikhoi hi. Gamsungah omte kihah khin zolo a, zong gamkang peuh tawh na kangtum tum thei hi. Gamkang in nawk kha leh gua pen a phungpi in kangtum in si cip thei a, a dawnsuang kik ding a om kei leh a bei himai hi. Zomi te nuntakna tawh a kizom mahmah gua pen deih hun, kisap huna zat ding a omlo cih pen a nawngkai mahmah khat ahi hi. Tua manin gua phung i hah ding leh zong inn kiim gua phung hah masa ding, ihih zawh leh gam gua hah pan ding cih na thupi bawl uh hi.\nTua bek hilo in Zomi te nuntakna ah gua pen a thupi mahmah, paunak ah zong na kizang kawikawi hi. A kizang theite a omloh ciang a taang ding khat om teitei cihna in, "Sing omlohna ah zong gua kizang" cih bangin na 'gua' (bamboo) pen paunak ah na zang uh hi. Chinese te in zong gua pen thupi sim mahmah ahih ciangin Chinese te tawh i kinaihna khat teitei bel (i theih nawnloh hang) om pelmawh ding hi.\nZomi te nuntakna pen sing leh gua omlo in bucinglo a, a hitheilo ahi hi. A diak in mualtung i kahtoh ciang sing leh gua tawh kipeh in kizom a, alo in ki omtheilo hi. Banghang hiam cih leh inn ding, seng ding, bawm ding, lawh ding, ciang ding, lawhpi ding, ann saal ding, lupna ding, tutna ding, nopni dahni ading, leh a dangdang ah sing leh gua kizang den a, sing khit ciang gua pen a thupi penpen ahi hi.\nTua manin Zomi te nuntakna ah GUA pen a thupi mahmah ahi hi.\nPaunak in a deihna, a khiatna:\nZomi upate in leitung mipil te ngaihsut dan mahin thu na ngaihsun thei uh, thu na mu mahmah uh ahih manin amau nuntakna mawlcik, singnuai gammual ah sa leh gal lak ah a nuntak uh hangin 'nuntakna a manphatna' (life value) pen na mu cian mahmah uh hi cih kithei hi. Nuntakna a manpha, nuntakna kicing, nuntakna man nei a cihte uh pen amau nuntakna in a innkuan sung, a veng sung, a khua sung leh a gam leh mite adingin a manpha ahi ding hi cih na tel uh hi. Tua sungah a masa penpen dingin eimah ciat i kikepzawh phot kul cih na tel mahmah uh hi.\nMipilte in, 'mizawng te adingin a hoihlo penpen in na gamtat theihdan nam khat bek om hi, tua pen - nang zong mizawng na suak suk ciang ahi hi,' na ci uh hi. Mizawngte huh nuamlua kisa in na neih leh lam teng khempeuh hawmkhia khin dingin nang zong mizawng suak lecin tua pen mizawngte adingin a zakdah huai penpen ahi hi cihna hi. Mite huh ding mikhat, innkuan khat kibehlap ahih manin amau zawnna a behlap suak cihna hi.\nVai khat peuh ah ei leh kikemzo masa leng, a dangteng hong lemtoto hi. Nang leh nang kikemzolo, kivakzolo, kihuaizolo kimlai midang na huainop, na vaknop, na kithukhualsak doidoi leh na veng leh pam, khua leh tui leh beh leh phung sungah vangik dang khat a guan kikpah ding na hizaw hi. Nang kikem phot ding, tua ciang midang konlawh pan ding ahi hi, cihna hi.\nKhua khat ah tua bangin eima innkuan ciat a kikep khit ciang a kikhai lah deuh khat leh nih a om leh tuate huh huan leng khuasung khaikang zo pah ding hi hang. Beh leh phung sungah zong tua banga kikhai lah deuh a om leh ei innkuan ciat i et khit ciang huh phei lehang kikhai kang pah ding hi. Pawlpi sungah zong tua mah.\nPolitics ah zong:\nZomi kua hiam cih tel mahmah phot leng koi ciang huam ding, koi ciang khual ding cih kitel pah ding hi. Zomi teng kikem phot ding, Zomi huang pua sai nuam masalo ding, Zomi ahilo te buaipih masalo ding. Min hi in, nasepna hi in, vai khat peuh ah Zomi tawh kisai khempeuh sem khin phot ding, tua ciang a gal i kah zawh leh sem ding. Zomi sung zong huai zo nailo, Zomi sung zong kikhai zo nailo napi a gal khat lam i mitsuanpah, i galkah pah sawm leh a vangik suak ding pen a thuak ding midang hilo a Zomi mah hiding hi.\nTua manin Zomi kua hiam cih tel mahmah phot ding. Zomi maban bang hiam cih tel mahmah kik ding. Bangteng kisam hiam cih tel mahmah leuleu ding. Zomi khantohna ding, Zomi nuntakna ding bangteng kisam cih tel mahmah phot leng - a dang min leh puamte, kipawlna leh kiukna te cihte a banbanin hong paito ding hi. A ZOMI mahmah dingkhia nailo, dingtang nailo in a guh ngek lai, a khangcing panpan in midang konlawh nuam sese leh amah mah in bahlawh kik in a dingkhiat kik nading in hun saupi kivei kik leuleu ding hi.\nTua ahih manin - Zomi aw, Zomi mah khual phot in. Zomi mah khoi phot in. Zomi mah kem phot in. Zomi mah pattah phot in. Zomi mah lamto phot in. Zomi mah laisiam sak, sum hausak, pilsak, khangkhan phot lecin, nangmah Zomi na angtang dinga, Zomi bek hilo midang namdang nangawn na huhzo ding hi. Nang bangmah hi nailopi in midang na huainop doldol leh bel "inn gua hahlo a gamgua hah" hong hidinga, "Charity begins at home" cih hong hilo ding hi. A khangto gam leh minam in amau leh amau kikem masa uh hi.\nBill Clinton in US President a kah ni in a thugenna ah, "America mite aw, i gam mahmah a thakhauh mahmah phot kei leh gamdang te tawh nasepna vai khat peuh ah thakhauh theilo ding hi," ci hi. A gen zelna ah, ei bek i thahat khit ciang gamdangte tawh kizopna gina leh hoihtak i neih zong kisam hi ciin gen a, "Gamdang te tungah i thakhauh zawh kei leh ei gam mahmah ah zong kithakhauh zolo ding hi" na ci leuleu hi. Ei bek i thahat zong hoihlo a, i thahatna pen gamdang tawh kizopna asuak ding hoih hi. Gamdang namdang i makaih zawh ciang ei pen a thahat zo taktak pan cihna zong hipah hi, a cihnopna ahi hi.\nZomi te zong: Zomi a thahat mahmah mateng Zogam thahatlo dinga, Zogam thahatlo ding hi. Zomi leh Zogam a thahat mahmah khit ciang lawm leh gual leh namdang tawh kizom leng i thahatna mite in thei pan ding hi. Ei mahmah kisatsuah masalo, kiging nailo in midang khawng i huaisawm, i konlawh sawm leh kihih zolo ding hi.\nTua ahih manin Zomi in Zomi mah huai masa ding, Zomi mah picingsak phot ding, tua khit ciang a banban in hong piangpiang ding hi. Tu laitakin bel Zomi te in - "Inn gua mah i hah masak ding hi."


url: =Tulaai leitung Thuthang Tuamtuam Updates October 30, 2014 :: ZOMI DAILY\nTulaai leitung Thuthang Tuamtuam Updates October 30, 2014\nposted on 31 October 2014 at 9:54 am Lomkholna: Khawmpau, Myanmar, News, World, Zomi\n· Leitung pianzawh Kawlgam ah thulamdang peen acihnop huailiang President U Thein Sein in Kawlgam gamvaai party lian makaai te, Mualtungmi makaaite leh Gaalkaap maangpi tetawh ongtungding Friday ni October 31 niciang Naypyidaw ah thukikum khawmding in sam hi. gamvaai party ah party lian 6 kihelding a Pi Suut Cing zong kihelding ci uhhi. 1990 kumpan kipan tunidong ciang phial akingen den Tri-parties Meeting icihcih agim ongnam pan suak hi.\n· US gam Kansas Vanleengtual ah ginneihpi in Vanleeng neukhat October 30 ni in kia a Vanleeng tualsung a inn khat phukha ahihman in mi 4 si in mi 5 te naakpi tak in liam uhhi. Meiphelh te in nawhtak in delhpah uh ahihman in akiim apaam naak lawh manlo suak hi. Tedim meikaang tawh kikhaih dan bel maw\n· Zambia gam President Michael Sata in London pan October 28 ongnusiatna hang in Vice President ahi Guy Scott peen thukhun tawh kizui in President suakloh phamawh ahihman in kahto hi. Ahizong Zambia gampeen mivom gam hi a Guy Scott peen mikaang ahihman in mipi in nasa mahmah uhhi.\n· Syria gam sung a IS migilo te zialtum ding in Iraq gampan ongkuan khia Kurd gaalkaapte October 30 ni in Kobani khuapi ongtung ziahziah ta uha, mipi in namuak ziahziah in kitha nopsuah mahmah uhhi. US tenzong 8 vei vilvel October 30 ni in vanlam tawh IS te mawtaw leh giahphual suksiatsak ci in Pentagon te taangkokhia uhhi.\n· Ukraine gam gaalkaap zalian maangpi 6 akihel zalian mi 90 golh guuk neeksim na hang in apanmun pan heemkhia uhhi.\nPrevious: Zomi journal takes the middle road\nNext: Dahna Pulakna: Mangpha Andrew Nang Lian Tuang (Nautuang, Buffalo, NY)


url: =Na lau ngei nai hiam? ~ Evan. Suangh Dal :: ZOMI DAILY\nposted on 11 May 2020 at 4:46 pm Lomkholna: Biakna, News, SuanghDal\n1. Martin Luther zong kekin deng lum dektak ngei-a tua panin si mawk leng gupna ka ngah mah ding hiam ci-in hong lausan pan-a, tua hun panin Lungdamnathu a kici taktak bang hiam cih hong lunglut pan hi.\n2. Zwingli zong 1519 kum-in Europe gamah pulnatna tungin a sanggampa Andrew hong si-in amah zong ong nat teh Pasian’ launa taktak khat a sungah lut pan ahih manin Lungdamnathu (the gospel) le Pawlpi puahpha pupite’ thuhilhna hong awlmawh taktak zo pan hi.\n3. Adonairam Judson zong a college kahpih a lawm it mahmah pa, ama ii khaan (room) zom-ah a lum khat a zing ciangin na si beba mawk ahih manin, a kisi thei hiveh e, ci-in lau gawp-a tua hun panin leitung vaite sangin Lungdamnathu a thupit zawkna le Pasian’ thu mah a senh (standard) sang pen ahihna thu hong phawksan kik pan hi.\n4., John Wesley zong Pasian thu gen dingin Atlantic tuipi kantan-in a zinna ah, huihpi guahsia Paul ii tuahzah lang dektak khawng tuak gawp-in sih ding a mai ngat laitakin, aw kei khamangthang vei-a crusade bawl dinga kuankhia pa a hawmpi hi lai mawk veng e ci-in gup ngah a kiciat nai het loh lam kithei-in hong lau mahmah-a, ahi zongin a tembaw tuan pih Moravian thu-umte Paul bangin lauhet loin Pasian muang tak leh gup ngah kician, sih ding lau het lo, daai takin a om hithiat theih lam uh a muh teh Wesley in lamdang sa-in eng mahmah ci mawk hi.\nGennop thu: Pasian’ mite in zong sihna taktak i mai-ngat takpi teh Pasian’ kilau panin Lungdamnathu kikin pan-in a taktak thute ki-awlmawh pan thei hi. Pasian thu um lote in bel bangbang a tuah hang un kikhelna mel launa mel-in neituan lo uh-a git loh pihna in nei semsem zawsop thei uhi. I nuntakna ah Pasian lau theih ding kisam hi. Launa in hong kingaihsun phasakin, hong awlmawh sak, hong kin takpi sak thei pan mawk hi.\nHorace Bushnell a kici pa in bel naupangte Pasian thu i genna ah hell thu gen lo ding. Pasian hehna thu gen lo ding. Pasian a lau huai, a kihtak huai suah ngei lo ding ci-in Pasian hoihna – Topa hoih hi, kei’ tung ah cihdante pawl le Pasian itna – itna nei pa in hell bawl lo ding hi cih lam bekin a theology kai hi.\nNaupangte khawng na pam ah si kha ci-a lausak ding hi lo mah hi. LST zia ahi khol lo tawh kilausak gawp nam pen zat loh ding hi mah hi. Hunkhenna (Dispensationalism) khawng tawh tintaan pia-a kilausak gawpte pawl kisam lo mah hi.\nAhi zongin, tua a lauhuai hell hong tun i mawhna kiphawk loh khak ding a lauhuaina, i mawhna hanga Pasian heh gige cih a lauhuaina, tua Pasian hehna a damsak Jesuh Khrih sihna thu thudon loin om lehang bangzah-in lauhuai hiam cihte, i lau theih ding kisam hi. Lau na mel theih kul hi. Na lau ngei nai hiam? Evan. Suangh Dal\nPrevious: Zogam dinmun etkikna\nNext: Na Pasal/ na Zi asih nungah na seppahlian akul thu pawlkhat


url: =Nashville khua khualzinna (Zomi Nam Ni Zinmang) :: ZOMI DAILY\nposted on 7 March 2018 at 12:35 am UTC+9:30 Lomkholna: Khupkhanthang, News, Zomi\nVaitun’ ni in Pu Tual Khan Suan, ZINT makaipipa in Uptown Hotel ah zin hong tungsa in hong muak hi. Tua nitak an Suanpi zi Cingneu in an hong huan hi. Cingneu’ nu uu Ciang Hau pen kaneutung’ aa kithei Lawibual teng masa te kahi uhhi. Tua ban ah Gawngmual khua ka Pu Cin Khaw Dai tupa Thang Biak Kim te’n Feb 24, ni House Warming hih ding hong kho aa katam suak uhhi.\nPu Tun Hau Thang aa kipan Gawngmual suan tentawh ka’kimu khathei uhhi. Kum 50 kiimkiim ki theipih, Gualtam, Rev. Ngin Hang te innkuan, Rev. Do Za Kham te, Rev. Awn Sian Pau te innkuan, leh ka neu lawm Dr. Pum Hau Mang te, (Azi Ngai Dim bang ka zite uhtawh aneu a kipan Zangkung ah khang khawm “Zangkung Tu” taktak) tawh hunmuam ka zangh khawm thei uhhi.\nZomi Innkuan Tennessee makaipi te leh Nashville khua aom ka Zomi pih teng in, hong pibawl mahmah in “TUKPAK” bang hong tot uhhi. Kei PUANLAISAN khat leh Kazi PUANDUM khat tawh hong tuam uhhi. Sih ciang aa, Puanlaisan/Puandum tawh kituam mah bangin ka ngaihsun aa, kalung uh a kim mahmah hi. Labu sungah “Ka kilawm lopi hong itna bang hang hiam thei keng” acih mah bangin hong itna uh ka theiloh hang Zeisu leh aminam uh Zomi a it hang hi cih kathei hi.\nIh Zomi Nam Ni ih bawl ciangin, ih audience a tamzaw kum 18 nuaisiah hi. Amau te in, U.S a tun zawh uh kum 5 tungsiah bang vive hi. Ei pau sangin thupi lapi genna ah English tel zaw uhhi. Tua ahih ciang in mai kum, 71st vei Zomi Nam Ni ah, Zomi Nam Ni hong pian khiatna thu beek English a gen thei ding hong kisam ta hi. Tua leh thu gen te in a thugen te a’teltaktak aa maantak, taangthu maan ahih dingthupi hi.\nNipi khatbek taam kahih man’in Nashville khua Zomi te hoihna leh siatna, khuasak dan ka gen ding tampi ka theikei hi. Nashville khua leilupdan, (Topography) mual leh guam vive hi aa, ih Khamtung gam hong phawksak mahmah hi. Kopai hun sung khuahun zong nop mahmah hi. Nasep sumlawhna zong sia in ka um kei hi. Zomi atam zah khat in, Pawlpi zong aom dingzah mah na-om pah hi. House Warming ki bawlna Pu Kimsan te zong ZPC ten a hi uh aa, kikhop hun sungbang numei te in a lutang uh dial kaang tawh hong tuun pah uh hi.\nTumaa kum 35 lai aa, Myoma Ci Go-down sungah numei te a lu-uh dialkang tawh tuamin, “Zion Khua ih pai ding hi” cih khuangneu tumkawm in, lasa kawm aa, a tawn ziahziah lai, Mr. Marishaw (Tui mangpipa) tawh kawmvang pan ka et simsim lai uh ka phawk kik hi. Kalung bang hong leeng zawzen hi. Zomi te tenna khua nuam mahmah khat in ka ngaihsun hi.\nTuithang khua UNICEF tui ngahna thu in hi bang ahihi. 1981 kum Febuary kha bei kuan leh March kha kipat lam sungteng, Rural Water Supply Division (RWSD) pan U Ohn Maung leh kei, Sialtang tui detail survey bawl dingin Agricultural Mechanization Department (AMD) zumpi-in hongsawl leuleu hi. Tedim-ah zintun nading gelkholhna omlo ahih manin U Ohhn Maung tawh ko-inn (Pu La Cin Khup inn) ah ka kinga uhhi. A zanzan-in Pu Tual Khaw Mang (Head of the office of Tedim Township People Council) leh Pu Vum Za Nang (Secretary of Tedim Township People Council) te-in Mandalay Rum thol khat kengin hong delhphei pah uh a, ko pai na thu-uh kiholim na kanei uhhi.\nU Ohn Maungin RWSD Director pa U Ngwe San in, Gravitry Flow Water Supply Schemes 5 ding feasibility survey, Khamtung gam, township dangte-ah zonlai ding hong kamvaikhak na’thu agen ciangin, Pu Tual Khaw Mang leh Pu Vum Za Nangin, hih hamphatna township dang kaaisak kei-ni, hong cipah-uha, tui haksa khua 5 ka kikumpah uhhi. Kei zong’ tui haksa khua katheihngei Tuithang leh Laitui khua te ka proposed khit ciangin, Sihzang kual lamzong khat hawmthei leng hoihding aiteh ci-in Thuklai khua ka proposed lai hi.\nPu Tual Khaw Mangin zong Thinglei kual zong khat sehni ci a, Pu Vum Za Nangin Mualbem khua zong sehni ci-in, hih khua 5, Tuithang, Laitui, Thuklai, Thinglei kual, leh Mualbem khua teng kipsak pahin, a siauhlua (Application) ding Township People Council zumpan bawlpah-in, RWSD zum ading leh UNICEF zum copy ding komau kapua sukkik pahuh hi.\nIh Zogam ah “Zaavom/Beng” ki ciin vai zong ka gen kha uhhi. Amau hong gen na-ah “Zaavom/Beng” pen ei gamsungah, Meitei (Talpaak) te’n hong ciingin hoih mahmah hi ci uhhi. Eimi teng sumlawh dingin hong cialin, “Zaavom/Beng” tawmta nisim in hong pia aa, ih mipih tengin Beng suai (Addict) in, siatna namkim ih thuak hi ci hi. Tua Beng kiciin na teng phiat ding in, Palik te, galkap te a pai uh ciang in sum a deihzah uh leh, “ISUZU” cileng telpah nuteh, deih bangbang na pia uh aa, kua mah in “Beng” kung suksiat saklo hi ci hi.\nSum tampi ngah uh aa, Meitei gamnuai mite a’ding thau, thauvui thautang tampi lei in thahat mahmah uhhi cilai hi. Sum hau uh ahihman in, Kawlpi khua sung ciang dong khawngah tengsim uhhi ci hi. Meitei te in, 1857 kum aa hong galleh uh, tun “Beng” gal tawh hong la kik uh ahihi. Tunai aa Thangpi (Ko Kyi) suahsak “Beng” ciinna lo Acre 56 ki phuktan hi acih zong “Bengnai” siak khit ciang hilel lodia aci pawlkhat omlai hi. Tua ah hileh ih gam leh ih mipih te bang cihut ding?? How to Safe Guard??\nIh Zogam leh ih mipih teng siatlawh veve, banghang ZRA te tua Meitei te “Beng” ciinna mun tengah ciingsak lel lo ii hia?. ZRA te hong thahat leh tua Talpak te hong nawh mang le uh, ih Zogam bitna (Security) hong om zaw ding hi. Ih Zogam hut (Safe guard) nading ZRA te “Beng” ciingsak ni. A mau zong hoihtak hong gamta in, thau, thauvui, thautang tampi tak hong nei in hong thahat vet uh hen. Tal Pak gamnuai mite sang deih zaw lai hangh! A hoihlo penpen pan ahoih khat hong piang zong hipah ding hi. (“Kawlpau in Asu the ka a kaung” acih hong hipah ding hi). It is absurd. Tua ahih vet kei leh ih gam-ah kuamah “Beng” kung khat zong ciingsak vet lo ding hihangh! Khupkhan Thang Taithul, Norman, Oklahoma Feb 28, 2018\nPrevious: Klang Valley sung tuihawmkhiatna aphualpi ah apuakkham om, mi 5 liamgawp\nNext: KLCC gei ah singkungpi banghang apuk hiam?\nPuThang aw Nashevill zinna cilo in Tuithang zinnacizawleng hilodiam?


url: =Min gelh zia leh Zomi nam itna - Zomi Community Network - Your Network\nPosted by Taang Sianpu on May 12, 2012 at 10:59pm\n1. "Ch" leh "C" vai, "ou" leh "o" vai ah bel sansiam ding hoih in teh. Tua hi kei leh India lam a i Zomi pih khempeuh (a tamzaw phial) Zomi itlo leh, Zomi ngeina palsat te suak khin mawk ding uh hi.\n2. "Ch" a zat man un Zomi taisan, Zomi itlo uh hi leh, Malaysia lam a om Zomi tampitak in i pu leh i pite' hong piak min te a zang ki tawm mahmah ta hi. Tua ahih man in Zomi tul sawm a sim omna Malaysia ah Zomi itlo leh Zomi ngeina palsat vive suak mawk ding uh hi.\n3. Mang min or i Pute hong phuaksaklo min a zat lohna in minam itlo leh, minam taisan hi leng Zomi Catholics khempeuh phial Zomi taisan, Zomi ngeina palsat, Zomi ngeina bawlsia suak mawk ding uh hi.\n4. Malaysia lam a galtai a tamzaw phial mawk in a pi leh pute minphuah dan lian zang nawnlo, mi dang khat i min ding phuahsak, midang khat i min natawm laksak, guksak bang om zawzen lai ahih man in, hih via ah Zomi itna le itlona cih pen Malaysia lam a pai kha ngei, Malaysia ah a om ngei te in bel buaipih hetlo dan uh hih tuak hi.\n5. I min hong phuahsak I pi leh pute’ hong piak zatlohna I minam itlohna hi zenzen leh tuhun diakdiak online khong ah Zomi khangno pawl khat bang in a min uh ah, a min malgawm (spelling) ciang bek hilo in a min bup mahmah a puah, a laih, a behlap tampi mah kiom hi. Pawl khat in Pa Thang, Nu Cing, Taang Thang etc. in Official min ding in UN bang ah nei uh a, a laih kik kei buang uh leh khantawn a kikhom ding pawl mah ahi hi.\nPawl khat leuleu in a min uh behlap hi. Thangpu Zomi, Cingnu Zomi, Zogam Lalpu, Zogam Bawi Niang, Paupu Zomi etc. Tuate zong a pi leh pute’ piak min a zanglo uh suak ahih man un Zomi leh Zogam a itlo, Zomi ngeina a taisan, Zomi ngeina a langpan leh, Zomi te nuhnauna uh ahi ding hiam?\nAmau tumtak in Zomi it a kisa lua zaw uh zong na hi khalai ding hi. Khuadak lo maw, a khuadak lua zaw acih mahbang in, a pu leh pite’ min phuah lohpi uh a zat uh hang in a Zomi it lua zaw uh zong nahi thei zaw sop hi.\n5. A tawpna ah bel picin nading a manawh zo phalo, sep leh bawl ding kician mel heilo a nupi sia bang a hun mawk bei sak kha pawl khat i lai mawk gelh khong i tam sim khak loh ding leh tua bang ciang tawh hun manpha tampite i beisak loh ding thupi ding hi. Khantohna lam i manawh nop takpi leh... Tua bang ciang tawh hun a bei sak a hehpih huai i Zomi pihte thapia in, lamto ding hang a, i panpih theih bang in panpih ding hi hangh. I gen pih ding leh, thu hong muh theih nading uh pen nang leh keima mawhpuak ahi hi.\nComment by Lal Lamka on May 13, 2012 at 12:26pm\nhih lai gelh pa in, 'C' leh 'O' zang Zomi khat peuh pen, burma te ci in simmawh na tawh zah ko den ahih lam na mu thei uh hi. hi dan mah ahi hi, India a piang, khang lian, na Zomi pih tektek common language zui a minam it mahmah te, luahsuk pau zang a neu no no ten siiksiik leh neknek thuah cih bang in hong koihna uh na mu thei ding uh hi.\nhih lai gelh a kici pa pen, ki India sak mahmah hi. Ahi zong in North eastern India pan hi lel ahih man in India sungthuuk taktak a teng vai(hindi) te khawng in ahih leh a hih mipa pen a nuntaksung bup pen India mi ding in zong tuat thei tuan vet lo ding uh hi. bang hang hiam cih leh Zomi te pen vaite tawh lim leh mel ah kibat loh na ciang ki nei ahih man in, vaite leuleu in chinese or burmese te hi teh ci teitei uh in, India mi hi kei lua teh, hong pem lut hi teh cih tawh hong et uh ki hi lel hi. bang zah tak in a ki india sak zong in, hong sak thei tuan lo uh hi a diak in central leh main india a mite khempeuh hi.\nComment by Taang Sianpu on May 13, 2012 at 11:39am\nTua dan a gen cian theihna a om thupi mahmah ei. Tampi ki tel beh pah ei. Hong hawmsawn zeel un leh\nComment by Lal Lamka on May 13, 2012 at 11:31am\nIndia lam 'Ch' zang kua Zomi cih tham om peuh ahia? luahsuk pau traditional language tawh buaibuai te pawl ii khan mawk bawk leltak gen tham cing beek zong sa khang e.. India pan net a laigelh thei kineih, kua ma ii thudon loh teng bek mah Zomi om asa lailai ding in ih ngaihsutna te uh khan ve ni. Thu hoih deih in migi leh thu dot thu sim huai khat hile uh guallel kisa a limpan ding sa nai vua??!!!!\nPau zattang leh Zolai 'C' leh 'O' zui nuam lo in pau se lo in 'Ch', 'Ou' nengneng zui thei kim lai, langdo leh gen siat den thuah in paupau mite peuh Zomi nam linglawng ding sa liang in hai phial i hia?!!! hih laigelh a koko den te zong khangthak te sang mah in a kumtam tata mah hilo a nasia seem. Hih bang mite lak pan ih minam a ding bang lamen dihdih ding. Zomi kici zong a lungsim tak un deih uh maw cih i tel cian hiam????\n'Ch' a zang milip a tamzawk man a minam itna nei zaw sakha maw??? a it taktak te a zuun na uh a langtang a lak khia denkeei ngei ahia?? a phattuamna bang mahmah zong omlo, bang mah a ki mang lo hon mah leiko a asem kineih na gam ahih lam tutan tel lah maw???\nGreat minds..great minds i cih pen 'C', 'O' zang ten i neih khit ciang neih tuah kuul maw? a neilo i sak te zong ki thu khual sak in awl mawh zo den kei ni. A ciangtan thei ni.\nIndia Zomi siang 'C' leh 'O' zang te kiang ah huh na ngetna in laibu leisak ding a ngen tawm lo hi. tua teng khempeuh great minds hihna tawh ki pho laak laak lo hi.\na thei nuam na hih leh, a thupi hetlo khat na sim ve leh, common language tawh hong gelh kik in na cih leh hong huh thei ning.\na thu tawh a gelh pa tawh thupi khol kei in, laimal neu in mawl ta se leh hong lak hi ing.\nSiamsinpawlp annual magazine 2010, Vol XLV & XLVI\nPage95 Our Challenge Our Future\nTopic : Laipau a ka pianthakna - Pauzagin Tonsing\n'Thu leh La' bu masapen ... CH tang in C kizang a, a bu pumpi a C kigelhna teng ah H ka behlap a,\nCH ka suah vek hi. Khat mawngmawng leng hawi hetlou a C tengteng H behlap a CH ka hon suah nung in chu a gial ngial bembom hi. Hilehleng ka lungkim mahmah a, lai ka sim chiang a ka hehguk tenna bei bang phial in ka ngaihtuah hi.\n...'Huai Burma lam ate' zat C (read as sii) va zatpih bang a phatuamna, amau a ut uhleh a hon zom kei di ua, 'kichaphou sakna toh ka om hi. Huai ziak\nmah in huai Thu leh La bu sung a C teng H behlap a CH suah mah ka hi. Bang hoihna leh siatna om a, bang policy om ahia chih ngaihtuah sang in, 'Simlamte zat C va kop khemkhem ngailou,' chidan ka hi. Baptist misonari JH Cope in Tedim te laimai dia a bawlsak Roman laimal va kikoppih mai chih tuh na ka sa hi. Surrender dan a kithei in, huai tan kia ngaihtuahna toh om ka hih man in dik bang ka kisa mahmah phengphang hi. Huchi in Pawlp X zoh tan in leng ka dinna tuh ka lenkip a, ka ki surrender ut kei chih lungsim toh ngaihdan ka nei den hi.\n'C' va zat veuhvauh chih khawng in ngaihsiam theihna a om himhim kei.\nPaite hisam i hihchiang in i gelhdan peuh dik ding bang a ngai in, Laisiangthou i simtheih apan i na theih CH mah ngaihnatna toh, ut chia TOPA chi in, akhenchiang a TOUPA chisuk ziau. Akhenleh TOPA a Z i behlap leh TOPAZ khawng suah in mulmetna tem a brand khat bang kisuah zawzen hi. Hichi bang a huatna liantak ka neihlai in huai Burma te C ...\nA utteng tukhawm zual a Simlamte toh kinaihtheihna ding a amau hihdan a A,B,C,... va chihpih mai ni chih ngaihdan hidia ka gintakdan ana hiphiangsan kei hi.\n*PTC Constitution a Paite pau a chihte:Bukpi, Dapzal, Khotak, Lamzang, Lousau, Ngennung, Teizang, Tedim, Tuichiap, Val (&Lamka pau chih leng behlap mai diam??)\na tung a teng bang pen tampi lak ah khat cih tham ta se leh cih ding hi.\nLungdam phot ei!


url: =Sabbath Biakinn Khat Mu - Zomi Adventist Innkuan\nJanuary 26 Mozambique\nAgen: Ivaldo da Conceicao Nazare, Kum 23\nHigh school sangnaupang Ivaldo in phungzi khat suah ding ngim den hi. Pasian’ thubu (Catechism) te hanciam takin sin den in, Nampula khuapi a biakinnpi sungah hilhkik den hi. Nampula khuapi pen Mozambique (Mozambik) gam ah khuapi lian thumna hi-a, mi 500,000 bang teeng hi. Maputo khuapi ah phungzi sin dingin kiging khol hi.\nSunday ni khat biakinn pi sungah a hilh dingin, Thupiak 10 te sin khol in kigingkhol a, Pasian thubu (Catechism) le Lai Siangtho hong saaikaak in, hong en khawm suksuk hi. “Lai Siangtho sung a, thupiak 10 pen ei’ Pasian’ thubu sunga tawh ki lamdang lua,” ci hi. Phungzi khat kiangah a hilhcian dingin huhna a nget hangin na dawngcian thei lo hi. A sanginn ah, Ivaldo in mi 30 kihel kipawlna khat hong phuan in Lai Siangtho le Pawlpi’ thu hilhnate a kilamdanna saaikaak suksuk sak hi. Sangnaupangte’ dotnate in bishopte nangawn patau sak mahmah hi. Bishopte-in, “Tua na zonkhiat uh nasep pen—hoih lo hi, mawhna hi, kisikkik aa, na thuum kei uh leh na vek un hong ki hawlkhia ding hi,” ci-in vau uh hi.\n“Mawhna pen Pasian’ kiang bek ah ka phel ding uh hi,” ci-in sangnaupangte in dawng uh hi. Bishop pa in tua sangnaupang teng avekpi un pawlpi pan hawlkhia hi. Pawlpi masate in nipikaal sungah a ni sagih ni-in biakpiakna a bawl lam uh Lai Siangtho a sim uh ciangin mukhia uh a, ahi zongin Nampula khuapi sungah Sabbath tangg pawlpi khatzong mulo uh hi. Tua sangnaupang kihawlkhiate’ lak ah, pawlkhat in Evangelical pawlpite beel in, pawl khat pen Islam biakna ah ki-ap uh hi. Ivaldo’ nulepate pen a pawlpi sung uah huzaap a nei mahmah innkuan hi-uh ahih manun amah bel kisangkik aa, ahih hangin phungzi suak khanawn lo hi.\nSunday ni khat, Ivaldo in biakinn sungah Sabbath thu hong gen ciangin, nupi khat in, “Nampula khuapi sungah Sabbath tangg pawl a om lam na thei hiam” hong ci hi.Tua thu azak ciangin Ivaldo in alawm 30 te sam in tua Sabbath tangg om ahihna thu a pulaak hi. Tampi takte bel lunglut nawn mel lo ta uh hi. Ivaldo leh adang thumte bek Sabbath kik ciangin Seventh-day Adventist biakinn ah va kikhawm uh hi.\nTua zawh kha 5 khit ciangin Ivaldo tui kiphum hi. A khentatna khempeuh zong a nulepate’ kiangah gen hi. A nu’n bel na thei khin hi.\n“Na gamtat luheek dan nakpi takin ki khel in, Lai Siangtho thu bekbek gengen mai nahih manin, nong gen lohsa in kong thei hi,” anu in ci hi.\nA pa bel heh mahmah in, inn panin hawlkhiat dingin lauphawn hi. “Mai Sabbath ciangin Adventist biakinn ah na kikhop lai ngeeingeei leh na puanteng le nang’ mahmah inn pualam ah hong lawn khia taktak ding hi’ng,” ci hi.\nIvaldo ahih leh mai Sabbath ciangin Adventist biakinn mah ah ki khawm ahih manin a pa in hawlkhia takpi hi. Ahi tazongin a nu in zolkik a, ciahkik sam hi. Himah taleh a pa in Ivaldo’ sangsumte a kipan bangmah piaksak nuam nawnlo in, kizoppih nawn lo hi. “Nang tawh kisai in, ‘na hankuang ding ka lei nading’ cih simloh, sum peek khat nangawn, ka zangh nawn kei ding hi,” ci hi. An pen anu tungpan ngah in, sang sum ding leh a dang tuamtuam dingteng pen a pawlpi mite’ in sikh uh hi. Ivaldo pen genthei tuan lo-in, nuam hongsa zawsop ahihna, a pa in amuh ciangin a hehna khang semsem hi. “Ka tapa in HIV leh adang virus tuamtuam zong nei hi,” ci-in a vengte’ kiang khawngah zuak kawikawi hi.\n“Kei bel hong ki mudah ta hi, ka vengte bangun a tate uh kei tawh kiho ding nangawn khaam ta uh hi”, ci hi. A pi’ kiangah kum khat sung bang va om hi. Tua khit ciangin a pa’ kiang panin, mawhna maisak nading le sapkikna lai khat hong tung hi. A pa in Ivaldo pen university khat ah kahsak dingin hanciam pih taleh, tua sangpi ah Sabbath ni zong lai kisin ahih manin Ivaldo kah nuam lo hi. Tua ciangin a pa in kumpi nasep khat zonsak leuleu a, tua nangawn Sabbath ni-in interview ding hi leuleu ahih manin nial leuleu hi.\nA pa hong heh kik ta hi. “A bangci mi mahmah hi mawk ding na hiam, hong thei zo nawn ke’ng ei. Kong huh theih tawp in ka hanciam hangin na Sabbath neihtaak hangin na masuan bing’ sa mawk ing ei. Kei’ kiangpan bel huhna lamen nawn dah mai oh,” ci hi. Ivaldo in ahih leh freelance journalist hong sem in a sum ngah sunsun tawh journal tawh kisai sang kah beh hi. Kum tampi sung mah Radio le Television companyte ah sem in, ahi zongin a Sabbath hang mah in hunbit nasem dingin kuamah in cial nuam lo hi.\n“Nung kaal sung mahmah in zong ka Sabbath hang mahin ka nasep ka taan leuleu hi,” ci hi. Tu-in Ivaldo kum 23 phata hi. Lungkia tuan lo hi. Ama’ huzaapna tawh khangno 10 bang Adventist pawlpi ah kai zo hi. Tua banah, a nau pasal thumte zong hong kikhawm pianpian ta uh hi. A nu zong lunglut mahmah hi. A pa-in bel ‘kikhen ding’ cih vive tawh tawng’den hi.\n“Ka nu a’ dingin thu kangen den a, Adventist hongsuak dingin zong ka lamen hi. Tua ban ah ka pa in zong, amah lo buang tengbeek kikhop ong phal nading in zong thu ka ngenngen hi,” Ivaldo in ci hi.\nTu kuata Sabbath 13 na sumpi khenkhat tawh Ivaldo te’ khua Nampula khuapi sungah HIV/AIDS hang a hong nusia nulepate’ tate kepnading innpi khat kilam ding ahih manin, Mission sumpi hong khia mimal khempeuh tungah lungdam kong ko uh hi.\nPrev post CS 2: Eite Aadinga Muanhuai Hong Sepsak\nNext post BERÂMNO CHU CHHINCHHIAHNATE PHELH TLÂK A NI


url: =TOPN: Marihuana Tax Act of 1937 | US Law | LII / Legal Information Institute\nTOPN › M › Marihuana Tax Act of 1937\nTOPN: Marihuana Tax Act of 1937\n50 Stat. 551, ch. 553\n1–18 I.R.C. '39


url: =DEC. 10, 2016 ~ MUC\nAdmin 9:38:00 PM Articles, MISSION NEWS\nNial Theihloh Sapna: Khen Thumna\nManuel sihvuina ah kei zong ka va pai hi. Sihvui hun bawl khitteh pastor kiangah pai-in ka theih nop thute ka dong hi. Adventist’ upna, misite koi om cihte ka dong hi. Tua a kipan Lai Siangtho sinna hong neihpih hi.\nKa Pa in Thugen\nLilliane tawh kinaihna uh hat semsem ahih manin ka pate kiangah kiten ding ka pulaak hi. Ka nu le pa nuam lo uh hi. Bang hang hiamcih leh Jew numei khat tawh kiteng ding hong deih zaw uh hi. Tua manin ka pa in Canada gamah sangkah dingin hong sawl hi. Ka ni-te hon khat hon Canada ah om uh hi. Ka ut kei hi. Lungkim lo ka hih manin, ni khat ka pa nasepna ah ka va pai hi. Ka pa kiangah sum ngenin letmat lei-in, Lilliane kiangah pulaak lo-in ka zinkhia hi.\nLilliane pen dah lua, kapkap, a nu le pa in in zong hehnem zo lo uh hi, cih ka za hi. Kaal thum bang tua bangin om mawk hi. Kei zong letmat lei-in ka ciah kik hi. Ka pa heh mahmah hi. Lilliane tawh ka kigamlat theihtheihna ding vaihawm hi. Ahi zongin kikhen zo nawn lo ding cih a theih takteh ka inn uhah Lilliane hong hawh dingin ka pa in samin ah Judaism ah hong lut dingin gen hi. Ahi zongin Adventist ah lut ding a hamciam pipen kei ka hihlam hong thei hi. Ka pa in bang hongci hiam cihleh, “ na pu-te in amau biakna hangin supna tampi tuak uh hi. Tu-in nang zong amau biakna mah zui ding na hiam? ci-in hong dong hi. Na biakna na khel tuan kei leh Jew mite a bawlsia na hi ding hi, ci hong gen hi.\nTua leh ka pa in rabbi khat tawh kimu-in tua rabbi ka inn uhah hong hawh hi. Khristian biakna zui lo dingin hong gen den hi. Kha khat tawntung nitak sial tua rabbi in thusinna hong neihpih den hi. ‘Jesuh pen mi hoih hi lo hi, ci-in hong hilh den hi. Zuau kamsang hi, tangthu mawkmawk hi, ci-in hong langpan den hi. Ka pa in bang bang a gen zongin ka lungsim hong khel zolo ahih manin inn panin hawlkhiat ding sawmta hi. “ Ka ta hi nawn kei teh” ci-in kei a si khin bangin nakpi takin kapkhia hi.\n“ Ka Lungsim ka khel kei hi”\nInn panin paikhia-in Adventist pastor inn khat ah ka om hi. E’cole Hotel ah nasep ka ngah hi. Inn pan ka pa in hong hawlkhiat khit zawh kaal nih khitteh ka nu le ka pa in ka nasepna mun ah hong pai uh hi. Ka pa in ka lungsim khelin Khristian biakna nusia-in inn ciah ding hong gen hi.\n“ Khel kei ning,” ci-in ka pa ka dawng kik hi. Tawl khat khit ka kiho khit uhteh ka pate’n hong ciahsan uh hi. Tua khit zawh kum 10 bang ka kimu nawn kei uh hi. Ka nu bel hong pai sawm zel a, ka pa in ka nu hong pai ding phal lo hi. Kei mu dingin hong pai leh ka pa in ka nu maksawm hi. Ahi zongin ka nu in puanzuakna khat nei-in tua mun ah pai-in ka nu tawh ka kimu thei zel uh hi.\nKum khat sung bang Lilliane tawh Lai Siangtho sinna ka neih khit utteh tuiphumna ka nei uh hi. Friday ni-in ka kiteng uh a, a zing Sabbath teh tuiphumna ka nei uh hi. Sunday niteh Adventist biakinn ah mopawi ka bawl uh a, Monday niteh Israel gam ah ka zin uh hi. Israel gam ah kha thum sung ka taam uh hi. Israel gam bup ah SDA vekpi 50 bek om hi. Pastor in bang pulaak hiam cihleh Jew mite lakah Adventist thupuak kigen thei lo hi. Um thei lo uh hi, ci-in hong gen hi. Ahi zongin tua pen man lo hi. Kei zong Jew zong khat hing, ci-in ka gen hi. Hih bang thu ka ngaihsut ciangin ka khasiat suakin ka khitui hong luang hi. Ka zi Lilliane in hong hehnem hi. Ama kiangah bangci ka hiam cihleh, ni khat niteh Israel gam ah pastor sem ning, ci-in ka pulaak hi. Tua bangin ka khensat a kipan Pasian hong ompihna ka phawk pha sansan hi.\nRichard Elofer in Collonges gam Adventist University ah Lai Siangtho sin ngei khat hi. Israel gam ah Pasian nasem in tawl khat a om khitteh Paris khuapi a om Jew mite lakah nasem hi. Tua panin Jew mite le Adventist thu-um mite kipawlna khat phuan khia hi.\nTu quarter Sabbath School 13 sumpi in hih munah kipuak ding hi. Kawl gam SDA conference in Rakhine gam, Lan-ma-daw khua ah sia inn puah nadingin kipuak ding hi.


url: =Kihtak aneilo Russia mikhat in Himalayan Jump Record ngah ~ Thang Khan Lian :: ZOMI DAILY\nposted on 31 October 2016 at 6:33 pm Lomkholna: News, Thangkhanlian, World\nOct. 25, 2016: Russiate’ mual tung kahmi leh keen sangna panin tuah khiatsiammi (Gutsy Russian mountaineer and base jumper) kihtak a nei lo (fearless) a kici liang Valery Rozov kici in Asia gam-a mual Cho Oyu kici mual tung panin a tuah khiat manin world record ciamtehna thak ngah hi. Valery Rozov in record lui bot keekna (break) dingin a lui a tuah khiatna metres 7,700 sanga sangzaw, leitunga bup-a mual sangpen a gukna Cho Oyu kici mual, tuipi panin metres 8,201 a sang panin a tuah khiat manin amah mah in world record a ngahsa bot keek hi.\nCho Oyu mual pen Nepal leh Chinate’ Tibet Autonomous Region kikal-a om hi a, hih mual panin a tuah khiatna ah seconds 90 sung parachute (huih lukhu) zang loin tuak a, tua khit in vuk khal (glacier) omna mun Cho Oyu mual leitaw-nitumna lam tu suk hi. Metres 1,700 suk lam in tang takin (90 degree in) tuak suk a, metres 3,500 a phei lam (horizontal) in tuak hi.\n2013 in zong Rozov in leitunga mual sang pen Mount Everest leilu lam-a om, tuipi panin metres 7,220 a sang Changtse Mountain (Tibet) panin na tuak khia ngei hi. Rozov in, “Hih ka tuah khiat nunung pen a beisa kum thum sung panin ka sunmang (dream) hi a, Changtse mual panin ka tuah khiat khit kha guk in Himalaya mual ah pai-in ka ngimna tangtun’sakna dingin ka hanciam hi ci-in gen hi. Tu-in ka ngimna khempeuh tangtung ta a, ka lungdam hi. Kei hanciamna leh world record thak ka ngahna bek hilo in a beisa kum thum in ka lawmhoih, a phamsa Alexander Ruchkin ka phawkna zong ahi hi,” ci-in gen hi.\n2010 in zong Antartica a om Ulvetanna Peak kici panin na tuak khia ngei a, tua khit leitung mun tuamtuam ah “base-jumped” kici tawh mual sang tampi panin na tuak khia ngei a, tuate lakah Indian Himalayas mual a om Shivling leh Alps Mountain a om Matterhorn mual cihte kihel hi. B.A.S.E. jumping kicite pen inn (building) sang pan a tuah khiat, antenna, lei [span (bridge)] leh kawl/suangkeen (cliff) tung pan a tuah khiate pen base jumper/jumping kici hi. Skydivers, base jumpers i cih ten kha tawh kibang pian puan “special wing-suit” kici zangin mual sang lua lo panin tuak uh a, a tuah khiat khit un parachute zang uh hi.\nValery Rozov pen a min taktak Nizhny Novgorod hi a, December 26, 1964 in piang hi. Leitung bupah amah sanga hansan leh mual sanga tuak khia om nai lo hi.\nBehlapna: Farrah Gray in, “Na sunmang ding na bawl (build) kei leh midang ten a amau’ sunmang bawlna dingin hong guai ding uh hi,” a cih pen lungngaih tham cing mahmah hi. “Na len’ theihna dingin kha na kisam kei hi”.\nPrevious: A hehbaih mahmah naupangpa leh Siktukilh thu\nNext: US kumpi kiteelna biakna mittawh etna (Hawm 2 na) ~ John T Hum


url: =Blood Orange, Citrus and Guava by Just Juice Nic Salt – Island vape UK\nHomeBlood Orange, Citrus and Guava by Just Juice Nic Salt\nBlood Orange, Citrus and Guava by Just Juice Nic Salt\nA whole lot of oranges go into this tangy Mediterranean mix. You get the perfect balance of sharp citrus rind and naturally sweet and fresh summer juices, with a little hint of Guava too. 50VG : 50PG Orange, Guava, Citrus... Read more\nOrange, Guava, Citrus


url: =Malaysia Zomi Khuado 2014 Ka Siimna - 6 - TUNGZANG NEWS\nMalaysia Zomi Khuado 2014 Ka Siimna - 6\nAmau hong pai khiat kawmkawm un Zomi sungah lasiam Siamah Cingsan naunu ahi Siamah Lunbuah te innkuan (amah kihello!) in ZOMI VOCAL BAND kici in a pasal phuah Zolia cih la hih hun ading ngiat a a phuah sa kawm in a kiu khat ciat pan hong pusuak uh a, amau lah tangciin puan vive silh, a mel uh lah hoih, a tha uh lah hoih, la lah siam khin uh, a pa uh a naupang pen tawh kibang zawlai..... nak kilawm lua hiven. Zolia te hi leng bel tangval ka teel ding thei pah mai ning! Amau innkuan in Zomi hong lamsang in hong etlawm sak mahmah hi. Siamah Cingsan te unau lasiam zia a khan lai un ka muh khak loh hangin tunung ciang ka mu kha toto a Topa in hih zahta talent a piak pen hampha uh kasa hi. Amau zong a mawk ngah uh hih tuaklo a, a pa in a thunget ngiat hih tuak hi. Hih bang mi etteh huai Zomi sungah i neih pen hampha leh angtang mahmah hang. Ka tupa uh Sia David Vial Za Mung (tun a innkuan un Texas, USA tungta) pen 1989 kum in ka khua uh Murlen, India ah hong zin a, "Noh, khua lam ah bang pawlpi ah kikhawm?" ka cih leh "lasiam pawlpi ah," hong ci ziau hi! Bang e? ciin lamdang sa in ka dot kikkik leh "Lasiam Siamah Cingsan te pawl e..." hong ci hi. Aw, tua dan himaw... ciin tuni dong 'lasiam pawlpi' cih tawh ka melhtuah kha den hi. Sianu Lunbuah te innkuan pen Zomi sungah "Lasiam innkuan" kici leh kikhial lo ding hi. Lungdam hang.\nZomi sungah nungak melhoih, thacing, duang hoih, lampai siam, khevik siam tampi lak pan tukum adingin a hoih penpen kitelna ah a khatna, a nihna, a thumna ngah dingin Zolia te pheizum ciangciang nahtang luang kheh ngek banga no sitset mipi mai ah hong kizui diamdiam uh a, tangvalte bang a mit uh phelep ngamlo liang uh hi! Papite bang a ciltui uh kaai duahduah liang hi (mu kha hi leeng). Nupi te in 'ka nungak lai hih bang kibawl hizen leh maw' na ci uh a, naupangte in 'ka nungak ciang'ciin ngaklah takin na en dimdiam uh hi. Tua bang mah in Zotaangte zong hong pai zetzet uh a, Zogam galkap te bang mah in a lampai uh kilawm, a thatang uh kidim, a duang uh thacing! Kumdanga te mu kha keng, ahi zongin tukuma teng bel ka muh lak pan a hoihpenpen teng mah hipah hi.\nTakkheh Zomi! Zomi hih angtang buang ing. Zomi hih nak nop hiven. Banghang in maw? Zolia a ngah ding mi thum a kitelkhiat khit ciang khat khat in hunukte in thudong uh a, "Tu laitak na lungsim ah bang na ngaihsun a?" cih pen "Hih ciang ka tun zong ka lungdam lua khin mai. Kei pen ka nu in hong dampih nawnlo hi. Tu laitak ka nu in hong mu leh amah nakpi takin nuam ding hiven," ciin a lungsim tawnga ngaihsutna siangtak, ciimtak, hangsan takin hong genkhia a, mipi a kinul lo omlo hi. Hizah a Zolia picing, ngaihsutna cing zahtakhuai kasa hi. A nu in vantung pan hong ensuk dinga, "Bawi aw, ka tanu aw, nak hoih sam ciai maw Bawino. Na nu ka hih hampha angtang ing," ciin lungdam maitai in na laamlaam ding hi.\nMi nga lak ah a kihel kha, mi thum lak ah zong a kihel nawnlo Zolia khat hunukte in, "Mi thum lak ah hong kiteel loh pen na khasia hiam; bang na ngaihsun?" a cih uh leh (mi tampi in dawng leng amah zah in dawng siam kei ni), "Nak khasiat kei lua ing.Hih ciang ka tun zong nak lungdam khin lua ing,"ci ziau hi. Nak picin hiven. Zomite hizah in i lungsim picingta hi cih ka muh ciang Zomite mailam Upate kammal kawmpak leng "Hin Gim Nam" mahmah hi. A taktak in a khatna ngah nuam vive a kihel hi uh a, mi thum lak ah zong kihel zo nawnlo cih pen khasiat-huai, lungkiathuai peuhmah ding hi. Ahi zongin tuabang a om phial zongin a maisuah ah kilangsak vetlo, a kam tawh genkhia vetlo, kiselzo, ki-imzo, ki-ukzo cih pen PICINNA ahih manin thupi a sa ka hi hi. Kuamah a khatna utlo omlo hihang, kuamah a penpen a utlo hi hang. Ahi zongin Zoliate in a khatna a ngah kei uh leh zong saangsiam, pomsiam uh hi. Pasalte aw, i numeite i etteh kul taveh! [Mai kum cianga Zomi Numei Khawmpi om ma in i gen ut teng gen samsam ni ei, hong lap ma un!].\nZomi hih bangin mainawt zel hen. Zomi, hih bangin Saipi paiin pai zel ni...


url: =The Highest Documented, Top of the Line ZR-1 We Have Ever Seen!\nThis 2011 Chevrolet Corvette ZR1 has a 6.2 Liter Supercharged LS9 V8 (638 HP), 6 Speed Manual Transmission, 3ZR Premium Equipment Group, Every Piece of Documentation Since New, $134,000 Original Window Sticker Price, 20”/19” Chrome Aluminum Wheels, AM/FM/CD/MP3 BOSE Stereo, Navigation w/ 6.5” LCD Touch Screen, 3M Protective Bra on Nose, Smoked Headlights, Side Markers & Tail Lights, Tinted Windows, Leather Seats w/ Embroidered Headrests, Selective Ride Handling, Heated Power Seats w/ Memory, Carbon Fiber Trim, Heads Up Display, Leather Wrapped Steering Wheel & Dash w/ Stitching, Loaded w/ Nearly Every Available Option! The Highest Documented, Top of the Line ZR-1 We Have Ever Seen!


url: =Welcome to Portland: Kong ngaklahta uhhi ~ Dr. Hau Za Cin :: ZOMI DAILY\nWelcome to Portland: Kong ngaklahta uhhi ~ Dr. Hau Za Cin\nposted on 23 June 2021 at 4:56 pm Lomkholna: Hauzacin, News, Zomi\n(A 8-veina Zomi Baptist Churches of America khoppi tunna phualpi pan ngaklahna) Portland khuapi na galmuh ciang vukmual minthang Mt. Hood dong vanleng lengto lai ding hi. Mt. Hood mit dima na muh khit ciang a tungsan pan vanleng veilam ah hong kihei diaidiai dinga, damdam in niamsuk hiaihiai in a sawtlo in Portland vanlengtual na tu ding hi.\nPortland vanlengtual na tukma in kongzing hoihpipi leh singkung nim dildialte na mit dimin na encim kei dinga, Willamette luipi leh Columbia luipi te gun dung zuiin na lengsuk diaidiai ding hi. Luipi sunga ngasa lim mahmah vak damdamte na muh theih loh hangin Portland khuapi na tun ciangin na mehkuang sungah sa vitvit in hong kilui ciangin lim na sa mahmah ding hi.\nAmerica gam leilu nitumna lam a om Oregon State pen singkung tamna gam hi a, Zogam mah bangin hing dipdep hi. Lai Siangtho sunga kumpi David in Jerusalem biakinnpi a lamna dinga a zat Taamtak namte tamna gam ahih manin mualdung khempeuh leh luidung khempeuh singkung nimdildial hi. Amau minthanna zong singluang, singpek hi a, a bawhlung suite uh zong Timbers (Singluanggolte) kici liang uh hi. A khuapi gol pen Portland hi a, kumpite zumpi omna bel Salem ahi hi. Tutung khoppi tunna ding pen Portland khua hi. Canada pek pan hong luangsuk luipi minthang Columbia lui gei a om hi.\nZomite khoppi sim dingin Zogam Thak America khuapi tuamtuam pan vanleng tawh hong leng ziahziah ding uh a, Sehnel gam banga singkung po lohna mual golpipi leh cikhuk omna Salt Lake khuapite kheng in leilu nitumna lam zuanin a tawmpen nai 3 bang a len khit uh ciang hong tung pan ding uh hi. Singapore pan Zangkong pen nai 3 kiim mah kilenga, tutungin ong ZBCA 8veina khoppi siim dingte a tawmpen nai 3 peuhmah vanleng tawh leng masa in hong tung pan ding uh hi.\nGam keu singkung lopa omlohna kantan in singkungte a nim dildialna mun hong zuan ding uh ahih manin a khuahun zong vot hiuhiau ding, guahphin seuhseuh ding, ahih hang puanlum silh kullo ding, guahdal lukhu khuk kullo ding! A nop-a nuam ding himai.\nKhoppi sim ding khempeuh Portland vanlengtual a tun uh ciang a vaidawn inntek pawlpi khempeuh tawh lungdam maitaia kimu in “Hong dam maw” kici ziahziah dinga, huihvot nung hiauhiau leh tuivot luang sialsial singkung nim dildial te lak ah vantung leh leitung a piangsakpa phat khawm ziahziah ding cih pen hong ngaklah huai mahmah khin ding hi.\nKa khoppi sim ngeina khat ah hong vaidawnte in “I bansah vang” hong cih ziahziah uh bang phawkkik liang ing. Nuam lei taw! Ngaklah ing… (zop lai ding) Dr. Hau Za Cin\nPrevious: Zankhang kimin kah tamlawhna ~ Sia Do Khup\nNext: I khuaciat i kepbit ding kisam ~ Sia Do Khup\nZomi te ki masuanzia etkikna leh mailam ki masuanzia ding ngaihsut piakna ~ Prof. C. Thang Za Tuan\nDahpihna Pulakna ~ Tg. Zam Tuan Tung\nParish ihcih in banghiam? ~ Rev. Fr. Damian Dal\nPiancit gamsung ah ki phialkapna omzel, mi 60 val si, 100 val liam\nUpna leh Kammal (6) ~ Rev. Fr. Damian Dal


url: =Pasal te bawtui cidam nading nektheih taaktheih. - Laibu Saal\nHome > Thuluui/Articles > Pasal te bawtui cidam nading nektheih taaktheih.\nPasal te bawtui cidam nading nektheih taaktheih.\nAgelh - ZD Sawltak\nPasian in Zomi te hongcidamsak henla, tutawi tatawi dingin ongsiam in ongpungsak tahen!\nAgelh - ZD Sawltak 2011-07-26\nItem Reviewed: Pasal te bawtui cidam nading nektheih taaktheih. Description: Rating: 5 Reviewed By: Cinpu Zomi


url: =April 10 ni Zomi Nam ni hi ci leng bang ci na sa vua??? ~ Mungsen :: ZOMI DAILY\nposted on 20 February 2015 at 10:33 am Lomkholna: Mungsen, News, Zomi, Zomi Nam Ni\nDear Zomi pih teng, 20 Feb 1948 ni in Zomi/Chin mipi 5000 val in Falam khua pi ah, Ukpi ki uk (Feudal system) na pan Democracy tawh ki uk ding ki khen sat hi. Tua ni pen Chin National ki ci hi. Zomi National Day a ki cih theih sam hang, Chin ngim nam zaw sa ing.\n30 March – 10 April 2014 sung hi Zomi tul za val ding in, kei Zomi hing ci in, lang pang na, lau thawng sak na (under different oppositions, threats..) tuam tuam om ta mah leh Zomi cih tawh nun tak ding ki khen sat hi. Tua pen Zomi Nam ni a cih tak zaw tam. Gam sung a te bek hi lo in, Gam dang a te in zong a hih theih zah in ki han thawn ki han ciam tek a, Zomi bup pi ki thu tuak a sep khiat na lian pi khat hi. Zomi khang tang thu sung ah, a bei ngei nawn lo ding ni khat hi sa ing.\nZomi cih tawh Myanmar Nationality khat a din ding, khal thupi ma sa pen khat zong hi sa ing. Hi pen Zomi te a tangthu sung ah a thupi pen ni khat hi ding in ka um hi. Mai Census ciang bel Code (List sung ki hel ta ding) ki nei khin ta ding a hih man in, Zomi ki ci ding han ciam luat/ ki han thawnh luat ki sam nawt lo lel ding hi.\n20 Feb ni zong Zomi te a ding ni thu pi khat mah hong hi ve ve lai ding a, a hi zong National ta tak ding bel 10 April ci leng kei bang ki lawm sa zaw ing. Feb 20 Zomi Revolution (Feudalism to Decrocracy, thet-uh-san-pai-sa-nit-mah-Democracy-doh) Day khawng ci lel leng e.\n67 vei na Zomi Nam ni a ding a, kong thu sun ci ni. Bang ci na sa vua?\nChin hi lo Zomi e ki ci leh bel Chin te tawh National Day a ni, a thu, a tang thu, ki bang den ci pen hong hi tawng tung thei tak pi diam????\nPrevious: ZIUSA pan Zomi Nam Ni 2015 Lungdamna Thupuak\nNext: Zomi – Zomi Nam – Zomi Nam Ni ~ JK Kam


url: =Zomi & Education ~ Nicholas Pau :: ZOMI DAILY\nposted on 15 December 2014 at 5:47 pm Lomkholna: Article, Education, NicholasPau\n8888 uprising khit zawh, i kawlgam sang te pan, bang mah i thei zo nawn kei hi. Bang mah i theih zawh lo’ na in, ei(sangnaupang) a sin te ginat lo’ na maw, sanggam? Bang mah i theih khak lo’ na in, a thei zo lo ding te i hih man maw, sanggam? Matriculation Exam te i zawh nang, bang zah ta in, tha i san kul cih i thei tek hi. Tua i thasan na te hang in, minam khat, gam khat i tawisang zo mawk mah i hiam?\nMinam tawisang zawh na ciang dong ding, pilna nawitui i dawn kha mah hiam? Tuu-ni in, hih te i ngaihsut ding ahi ta hi. Gamvai i tuah, i phuut thute, theithei lo ihih man in, minam vei, khat leh nih ong om sunsun leh zong, Zomi Politicians te a awtawt bek mah hi-in, mipi’n zui thei lo ihih man in, minam bup, Zomi bup i khanglo thei kei hi. Mipi, nang leh kei, i mit te a ong keuh mateng, i minam a apcip laai ding ahi hi. Hun beisa themcik suut kik sawm leng,\nKG pan kipan ngekngek, hanciam langlang, kideidan na te i phu to ngekngek pah hi. Kha sum kham lo sang saya, sayama ten, a nungtakna ding a ong ngaihsut uh ong kul ta. Sum nei zaw diak pilna lunggulhsak NulePa ten, ta te mailam ding lunghihmawhna ong lian tektek ta. Sang hun sung pan ngah khit zawh lo’ laitan pilna te, Tuition pan ong kicing zaw ta. Tuition a ki kha zo lo sangnaupang te, a lai te uh ong thei lo tektek ta.\nTan 10 ong/pass, Graduate B.A, B.Sc, B.E ong ki phul keei ta. Leitung mun khem peuh aa kizang English tawh Simple Sentence khat na leng zong Subject, Verb, Object khen tel aa ki at thei lo ta. I hai luat man maw? A thei zo lo ngiat te i hih man maw? I theih ding ong ki deih lo hi zaw maw? I hai ding mah ong deih zaw uh maw?\nSanggam aw, ong kibawlna te, a dang tampi i theih zawh kei hang, bang mah i theih lo’ na mah tawh, i gamuk kumpi te zia le tong i tel na, a na hi mawk hi. Zomi khangthak sung en kik leng, 100 ah 5 in English i theih leh a phadawm lai cih ding ong hi ta hi. English a thei sunsun, a siam sunsun te en kik leng, Biakna lam leh sum nei zaw deuh te bek i hi mawk hi. RC thu-um mi te sung pan en leng, neu tung aa kipan Minor or Major Seminary pan a khang khia zaw deuh, Protestant lam pan en leng Laisiangtho sang man B.Th, B.Div, M.Div cih te ….. ahi hi.\nLeitung kumpi sang pan i sin pilna te, a baih tak aa i ngah lo’ laitan te, High School zo in, University pan major tuamtuam tek tawh i Graduate khit teh, tua Degree te bang aa ding in zang thei i hi hiam? I minam, i khuapih tuipih, i innkuan zun ding cih thadah, ei leh ei mahmah na ngawn i kivak zo kei hi. Hih te en kik leng ei a gina lo ngiat maw? I ginaat ding ong ki phal lo hi zaw maw..? Ei leh ei na ngawn a kivak zo lo i khangthak hun ah, nek tawm gilpi, gilvah pak na ding tawh i buai ding mah ong hi ta hi. Huih diik lai i hih man in, i gil zong a kial thei a hi lel hi. Nungta thei i hih man in, i si thei ding hi.\nHun khatkhat teh minam nasep-na ci in, minam pau lam’ aa, siksan bulkip zong nei khol lo, nekpih theih ding te pawl pih kawikawii theih na pan, gilvah-na ngah phial mah ding i hi hi. A hi zong in, i minam i sanggam i awlmawh lo’ lam tak, i gilvah laitak i phawk kha kei hi. Kam khum, tung tham, suk hek to hek thuak in,khat vei gilvah pakna, angsung lungsim tawh i nui buabua kha mai hi. Minam it i sanggam, gilkial pi aa a hi tantan, a hanciam tantan te, zahpih bawl ko nuam phial keei kha ding i hi hi.\nZomi sung ah Politicians teng ki ko ta. Politicians minpua lian lo, minam veina taktak tawh a hi tantan te, ki zahpih keei ta. Minam vei, minam it teng ki nawl khin keei ta. Angsung lungsim, gilvah pak nang tawh, i sanggam, i innkuan, i minam it te ki pampaih kha ta…..a paaktaat huai te gen siasia keei ta. Potential nei te ki haza keei ta. Sum le paai hamsa Zomi te, hamsa tektek ta. Minam khat itna, a nungta thei khempeuh i itna hi. Minam khat a susia te in, a nungta thei khem peuh a susia ahi hi.\nA nunta thei khem peuh itna tawh, i hih zawh na ciangciang pan ma i pan kul ta ding hi. Leitung aa minam tuamtuam khem peuh aa ding na i sep kul ta hi. I minam aa ding sem leng, leitung minam tuamtuam te aa ding sepding tampi lak pan khat a sem i hi ta hi. Minam aa ding nasep ding pen, thau tawi, hiam tawi phei pah phangphang ding cih zong hi khin tuan lo hi. Zogam aa om cip ding zong a kisam masa hi lo, a kisam lo zong hi lo. I sisan tenten na ah Zomi a om ihi hi.\nItna, I innkuan sung i itna, i beh i phung i itna, i khua i tui i itna, i awkaih i itna te khempeuh, i minam Zomi i itna i suahsak ding ahi hi. Hih bang ong pian theih nang, minam sung ah mimal khat ciat pilna cimna kitangsam mahmah ta hi. Pilna cimna i cih te in, laitan pilna bek ahi kei aa, ahi zong in, i pil nang, i cim nang, i sin kul hi. Tua ahih man in, Education hoih i kisam hi. Minam aa ding, i kanzek, i phutzek kisam hi.\nMinam it, Zomi khat na hi hi.Minam na it tak pi leh, nang leh nang mahmah ong ki it phot in. Minam it peuh mah in, minam aa ding nasep kul ta hi. Minam aa ding na nasep nop tak pi leh, minam na puah phat a kul hi.Minam puahphat nading in, nang leh nang mah ong ki puah pha phot limlim in. Nang leh nang na ki puahphat zawh nang, a hun na piak kul kha ding hi. I om na kiim leh paam te ii pau le ham zong thupi masa pah hi. US sung aa State tuamtuam ah, English free aa sin theih na, ESL class a tam lua zen hi. Kah lo’ sang kah hoih zaw aa, kah pong sang, limtak aa sin hoih zaw hi. Hih te nang aa ding in a niam luat leh, GED om hi.\nTua na zawh leh, man tawm, hun a kicing, Community College te om hi. Kah vet lo’ sang Class 1 lak hoih zaw hi. Class 1 lak sang Credit hours 12++ la zo leng, Full Time student aa ong ki ngaih sun ding aa, kum bei teh, kumpi tung pan, na laibu man leh na sang sap teng ki claim kik thei lai hi..Innlam nektawm a buai huai khol lo te in, Federal Financial Aid siau in, sang Full Time in kah huai hi. Semester 2 khawng zawh khit teh, Internship program te zong aa, i lai sin tawh a ki zom nasep te, i ki pan thei hi. Nang leh nang na ki lamthak zawh leh, minam a lam sang na hi ta hi. Gen pak tawh bel, baih pak lo hi. Minam nasep cih pen, a baih lo mah ahi hi.\nMinam na it leh nang leh nang ki it in la, ki puah phat sawm in. Mimal pan minam i hih man in, mimal pilna le siamna in, minam pilna le siamna a hi hi..Nang na pil leh, i Minam pil hi. Nang na siam leh, i Minam siam hi. Bang mah sep lo’ sang in, nang aa ding nasep leh, i Minam aa ding a sem na hi hi. Minam makai te a huhhuh na hi pah lel hi. (Controversy tawh kisai , lai at pa’ ong buaipih man lo ding hi) Nicholas Pau (Hih thului pen laigelhpa in 2014 kumin agelh ahihi)\nPrevious: Upna leh Kammal (3) ~ Rev. Fr. Damian Dal\nNext: Zomi Cup 2015 Road Map & Timetable


url: =Pentecost leh Babel Tausang Ki Keelki (3) ~ Rev. Fr. Damian Dal :: ZOMI DAILY\nposted on 23 September 2015 at 7:15 am Lomkholna: Article, Biakna, DamianDal\nBabel tausang in mihingte kipumkhat nading deihna lian leh ngimna lian tawh akisem, akibawl, akilam hina pi in, Pasian min leh Pasian vang lian saklo in, mihingte in amau min liatna ding, amau minthan nading in nasem uh ahih man in, Topa in mau te ngimna leh gelna, amau te nasepna leh hanciamna te beimangsak hi. Angaihsut huai mahmah thukhat, aphawk huai mahmah thukhat kisel in a omna thu i en lai dinghy. Babel tuasang alam te in, kuamin adingin, kua tawh kizopna dingin alam ahihiam cihthu ahihi. Babel tuasang alamte in agenthu in “vantung tawh kizop nading” (Piancil 11:5) cihthu ahihi. Pasian min paulap in, asangpen Pasian tawh kizopna dingin ahanciam ahihi. Hihthu in alamdang leh atelhuai mahmah thukhat ahihi.\nBabel tausang alamte pen Pasian umlo te ahi hetkei hi. Pasian thei lo leh, amah vangliatna athei lo te, asangnuam lo te ahi kei hi. Pasian umin, Pasian vangliatna leh minthanna te athei, atel te vive ahi uhhi. Tuhun khangthak kammal in genni cileng, Babel tausang alammi te pen, Pasian thu umlo te hi lo in, apiangthak lo te ahi kei hi. Dawibia te zong ahi hetkei hi. Lawki mite, leh anungta Pasian athei lo milim leh, leitung ah om natuamtuam te abia mite zong ahihet kei hi. Laisiangtho siamin, Laisiangtho tawi in, Laisiangtho sim in, Pasian hoihna, Pasian liatna, Pasian minthangna athei te vive aihna thu Laisiangtho sungmahmah ah honghilh hi.\nHihthu hangin, Babel tausanglam te ii mawhna lianpen in, Pasian uplohna mawhna hilo zaw in, Pasian ki umsak in, Pasian minpau lap in, Pasian minsuangin, leitungah mihing min le vang, mihing gualtung tuannang hanciamna ahihi. Amaute min le vang ding, amaute phattuam nading nasepna khempeuh pen, Pasian mintawh sel in, Pasian mintawh zem in, Pasian mintawh etlawmsak in, tua Pasian minsiangtho zangin, mite tungah gualzawhna leh minthanna ngahna ding ahanciam na uh mawhna in, mawhna lian ahihi. Laisiangtho sungah Pasian in, “Na Topa Pasian minsiangtho na thaangzat ngeikei ding uhhi,” (Paikhiatna 20:7) ci in, hongvai khak kammal tawh ki keelki a gamtatna ahihi. Hihthu hangin, Babel alam mite mawhna in, Pasian minthangzatna mawhna ahihi.\nHihbanga gamtatna in, Pasian pen mihingte min le vang ngah nadingin, akizang “minzat” “mizat” khat suaksak a, Pasian deihna bangin gamtat dingpan in, Pasian pen mihingte deihna bangin agamta sak ahihi. Topa pen “Dahpa khuang” bangin ngaihsun in, eideihna bang hongsepsak ding Pasian, ei sawlbang hongmang ding Pasian, eilungkim bang a agamta ding Pasian, ei hong minlian sakding Pasian i suaksak hi.\nAhizongin Pasian in mihingte abawl in, ama deihna banga agamta ding, ama thu amangding, amah a umding, amahtawh anungta tawntung dingleh, ama sawlbang amangdingin hongbawl ahizaw hi. Hunkhatlai in, ei khamtung gamah la minthang mahmah khat na omngei hi: “Dahpa khuang, dahpha khuang, ken neizotang dahpa khuang, kei a dingin To Jesu, dahpa khuang hoihbel ahi,” cih la ahihi. Tuni tuhun ciangdong, khangthak Christian tampi sungah, Topa Jesu pen dahpa khuangbang a, angaihsun, dahpa khuang bangin asang tampi tak ki omlai hi.\nPasian tungah i upna, Jesu Topa hongpiak gupkhiatna thupha pen mihingte min le vang ding, mihing te gualtungtuan nading, mihing te hauhna manna ding in ngaihsun kha in, Topa min paulap in, Topa min suangin, Topa min bulphulh in, Topa kammal te zangin, mihing nuntakna i lamkhak leh, Babel tausang lamte mahtawh Pasian mai ah i mawhna akibang ahihi. Topa in Laisiangtho sungah hi bangin ci hi: “Note in nadaisak uh kaminsiangtho pen tu–in minamdangte’ lakah asianthona kakilangsak dinghi. Keimah in minam dangte’ lakah kasiangthona kalahna dingin note kongzang dinghi. Tua ciangin Topa ka hihna thu amaute in hongtheiding uhhi. Topa Pasian ahi keimah in hih thu kagenkhin hi.” (Ezekiel 36:23), ci hi.\nTopa in ama minsiangtho aki daisakding phallo hi. Hihthu hangin, ama minsiangtho adaisak te leh, ama minsiangtho adaisakding nasepna khempeuh satpai in, susia a, ama minsiangtho pen mi khempeuh te in zahtak in, asianthosak nading un, Topa mahmah in, ataklamkhutzan in tuabang a agamta mite ”thehthang” (Piancil 11:8)in, leitungah pan amaute maimangsak hi.\nRev. Fr Damian Dal\nPrevious: Ngaih Anglai Zal Dingin – 11 ~ Hau Za Cin\nNext: 2015 Kiteelna: Kawlgam – Zogam\nMurlen Platinum Jubilee ah thukigen pawlkhat (behlapna) ~ Hau Za Cin\nNekna dawnna leh Vantunggam tunna ~ Rev. Fr. Damian Dal\nTulaai Leitung Thuthang Tuamtuam Updates Dec 21, 2014\nVondeih Kep Ding – 76 (Dimno’ Pa)


url: =Dahna Pulakna : Mangpha Pa Ngo Dal :: ZOMI DAILY\nposted on 5 July 2016 at 12:10 am UTC+9:30 Lomkholna: Dahpihna, News, Zomi\nZomi Innkuan D.C Area (Zomi DCA) pan Dahna Pulakna : Mangpha Pa Ngo Dal\nUSA gam, Washington D.C Area huam sung, Virginia State, Alexandria khuapi aa ateng Nu Cing Pum Neam ii it luat Pasal, (Pu Sang Za Khup & Nu Kam Huai) te Tapa, Pa Ngo Dal (Kum 53) in tuni, July 4, 2016, zingsang lam in atenna inn pan ihmu suak in mual hong liamsan ahih manin Zomi Innkuan Washington D.C Area (Zomi DCA) kipawlna in nakpi takin kidahpih leh kilainatpih mahmah cih kong pulaakkhia uh hi.\nPa Ngo Dal pen U.S.A hong tun zawh kum 17 kiim pha ta aa, Zomi Innkuan D.C Area (Zomi DCA) akiphuh tung (2001) pan kipan in Zomi DCA hong panpih mahmah khat hi aa, Zomi DCA nasepna leh kikhopna te ah tha hong pia den khat ahi hi. Amah pen Washington D.C Khuapi sung aom Calvary Burmese Church (CBC) ii Pawlpi member khat zong ahi hi. Pa Ngo Dal pen Tongseal beh hi aa, Zogam ah a khualui pen Tedim gam Khuasak khua ahi hi.\nHibang in Pa Ngo Dal ii hong nutsiat na hangin Zomi Innkuan D.C Area kipawlna leh D.C Area sung om Zomi Khempeuh in kidahpih mahmah hi. Pa Ngo Dal hong nutsiatna hangin adah akap khempeuh Topan hehnepna hong pia ta hen.\nTutpih nading Amun (Inn Address) – 6463 Rockshire Street, Alexandria, VA 22315.\n**Sihvui nang pen ahun hun in inntek thu nei lam ten hong kiza sak to to ding uh aa, Zomi DCA Facebook page – www.facebook.com/zomidca ah update hong kingelh to to ding hi.\nPrevious: Baghdad ah Suicide Bomb kitam, mi 115 si, 200 val liam\nNext: Malaysia Puchong ah Bomb kitam pen IS te gamtatna ci ~ ZD


url: =2. Oct 12, 2019 | Kum 32 a pha mi khat hangin mi 800 kituiphum ~ MUC\n2. Oct 12, 2019 | Kum 32 a pha mi khat hangin mi 800 kituiphum\nAdmin 8:33:00 PM 4Q2019 mission news, Articles, MISSION NEWS\nKenya | Francis Ndacha, 32\nFrancis Ndacha in pawlpi khasum sanglo hi. Ahi zongin ama hangin mi 800 val in tui kiphum khin hi. Amah pen kum 32 hi pan hi. Bangci bangin tua bangin nasem thei hiam?\nFrancis in Kenya gam, Nyeri khuapi panin khangkhia-in, biakinn tung ngei lo hi. A pa biakna a tuam, a nu zuih biakna a tuam, Francis a hihleh koimah kikhopna nei lo hi.\nKitale khua-ah second khedap zuakna sai khat nei hi. Khristian lo thugensia tuamtuam tawh kimel theih hi. Biakna dang zui ding ngaihsun hi. Ahi zongin koi bangin Khristian biakna pan biakna dang zui ding cih pen ngaihsun thei lo hi.\nNi khat mipi kikhopna khatah va pai hi. Hih munah Khristian thugensia mi 5 leh biakna dang pan thuhilhsia 3 in thugenna nei uh hi. Khat le khat kikupna, dotna leh dawnna nei uh hi. Tua bangin thugenkhopna-ah vantungmi hoih leh , vantungmi hoih lo thute kigen a zakteh Francis in lamdangsa hi. Khristian biakna a zuite a hoih lo, biakna dang a zuite hoih ci-in thu kigen za hi. Biakna tawh kisai theih bang mah nei lo hi. Ahi zongin a lungsimah vantungmi hoih om dingin ngaihsun lo hi. Vantungmi khempeuh sia khin dingin ngaihsun hi.\nTua kikhopna mankhitteh Francis in Khristian thuhilhsia-te va hopih hi. Hih thuhilhsia-te in SDA ahihlam hong thei hi. Francis in Adventist pawlpi za ngei lo hi. A vanzuakna gei-ah uham mi khat kiangah Adventist pawlpi na thei kha hiam, ci-in dong hi. Tua mipa in SDA pawlpi in Satan pawlpi hi, ci-in dawng kik hi. SDA pawlpi in kii nei sapi, cihte gen gen uh hi, ci hi. Francis in Adventist pawlpi lut ding ngaihsutin nei ngei lo hi.\nKha 8 khit ciangin Francis in thugenna khatah amah zong va pai hi. Nisim pai-in kaal khat bang va pai hi. Tua kikhopna-ah Adventist pastorate in thuhilh uh a, hih thugente in thman thutak gen uh hi, ci-in Francis in mu hi. Francis in a lawmte mi 3 tawh kituiphum pah uh hi. Francis in kum 20 pha hi panin Jesuh thu gen nopsa mahmah hi. Thugen kisinna laibu, DVD cihte lei-in thugen kisin hi. Kum khat khitteh khedap vanzuak nusia-in khua khat khit khua khatah pai-in, Khristian hi lo mite tawh thu kikum uh hi. Tua bangin Pasian thuhilhin a zin kawikawi-na pan tui kiphum ding a ut a omleh pawlpi makaite zasak hi.\n“ A thuhilhnate tungtawnin Khrih in nalamdang bawl hi. Kha khat sungin mi 50 in tui kiphum ding ngen uh hi.”\nMun khatah biakna dang sia khat in Khristian hi lo sia-te sam a, Francis tawh thu kinial ding vaihawm hi. Biakna dang pan thuhilhte hong pai-in, Francis in ni 4 sung thu kikupna neihpih hi. A ni 5 ni ciangin biakna dang sia-te in a mite uh thu kikhopna-te ah pai lo dingin zasak uh hi.\nHun khatteh palik-te in khua sung pan Francis pai khia dingin sawl uh hi. Francis in “ ko kuamah tuiphum kei ung. SDA pawlpi in ka septe hoihsa-in hong huh uh hi. Lamdungte ah thugen nadingin aw liatna vante hong pia uh hi,” ci-in dawng kik hi.\nJuly, 2018 kumin Francis in biakna a zui mi honpi tawh kimuhkhopna, thu kikupna nei hi. Khua sung mite in Francis thugen ngai nuamsa uh hi. Mi tampi in Jesuh umin Khristian biakna ah kileh kik uh hi. Hih thu hangin khua sung makaite lungkim lo uh hi. Francis kol bulh dingin thupia uh hi.\nFrancis in palik zumah mat le hen thuakin a kimtengah om mipite in Francis khahkhia un. A thugen ka za nuam uh hi. Tu-in thuman thutak ka thei uh hi, ci-in awng ziahziah uh hi. Nai 6 khit bang ciangin dollar 100 tawh Francis suakta thei hi. Mipi zong tua mun panin kihemkhia uh hi.\nFrancis in lampi-ah thugen kipan kik a, Lai Siangtho genkholhna khat khit khat pulaak hi. Mi 27 kituiphum hi. Biakna dang pan mi khat in Lai Siangtho sinna nei-a a zawh ciangin kituiphum ding ngimna nei hi. Palikte tawh a buai-na hangin hih mipi pa in Khrih upna-in nei hi. Hih pa in palik makaite tungah “ Khristian hi lo biakna makaite thuman lo hi. Bang hangin Francis tungah thuman lo-in nasem na hi uh hiam? A kimat theih nading thu om lo hi, ci-in pulaak hi.\nFrancis in a zi, a tanu kum 4 khat leh kaal 3 a pha pan khat tawh khualzin kawikawi uh hi. Adventist mi pawl khat in zong huh uh hi. Pastor bek in Jesuh hong pai kik baih ta ding hi, ci-in a gen ding hi lo hi. Pawlpi sia suah kul hamtang hi lo hi. Mi khempeuh in hotkhiatna thu a gen ding i hi hi.


url: =Zomi Kipawlnate Sep Dinga Hoih Pawlkhat - TUNGZANG NEWS\nZomi Kipawlnate Sep Dinga Hoih Pawlkhat\nLeitung minam tampite lakah khat ahi Zomi akicite pen minam tawm leh minam niam mahmah khat kihi lai hi.\nMinam lian leh thupite banglo in ei tangthu (history) nangawn a kan zolo, a puah zolo kihi lai hi.\nMinam lian leh thupite banglo in ei tawh kisai thu kisam leh phamawh tampi a nei zolo, a kan zolo i hi lai hi.\nEi-le-ei a kitheilo, a kitello minam kihi lai hi. Min kician nangawn a nei thei nailo, pau kician a nei nailo, kiukna kician a nei nailo minam kihi hi.\nAhizongin Zomi kipawlnate leh mimal a tei, a tangzang i om leh sep ding tampi, eima septheih tampi om veve hi.\nZomi kipawlna kician khat in hih thute ‘project’ i nei in hong sem leh deihhuai mahmah hi. Tua thute en dih ni:\nMihing phazah – Zomite a phazah zong a kitheilo minam i hi lai tazen hi. Zomi kipawlna kician leh tangzang mahmah khat in census (mi phazah) kumpi simsa ngaklo/zanglo in hong sim leh deih huai mahmah hi. Khua khempeuh pan in mi phazah la khawm in sim theih dingin ka tuat hi. Zomite tenna khuate beek bel a thei dingin kilamen pong leng maw.\nTua mah bangin sanginn om zah, sangnaupang zah, football field zah, cih bangin a tuamtuam kaikhawm zo lai leng deih huai mahmah hi.\nHih thute kaikhawm bek hilo in laibu suah in kihawm thei lai leh deihhuai hi. Ei-le-ei i kithei nading; midangte hong theih nading in kisam mahmah hi.\nKoi ciang ah om i hiam (dinmun) cih zong theihna hong suak ding a, mailam kalsuan zia ding zong hong lemzaw deuh dingin ka ngaihsun hi.\nBanghang hiam cih leh, kipawlna tampi in Zomi khantoh nading na sem nuam mahmah se leh, bangzah sem leh a ‘khanto’ kisuak ding hiam cih a genthei om tuan lo hi.\nKa cih nopna ah; khantohna i cih nam tampi om a, tupna ngimna kician i kipawlnate in zong a neih ding thupi hi. Music kipawlna i neih leh i suan mahmah ZOMUS in Zomite music lamah khantoh nading sem nuam mahmah hi. Ahizongin, a ‘project-te’ uh Zomi sung music lam khangto sak taktak ding hiam theih hamsa hi. Tua man in a teh thei na khat sep ding geelzaw leh bang aci tam ci ing. Gentehna, Zomite’n music school bangzah nei a; mihing 1,000 ta a ding music school khat (1) om ding hanciam leng khantohna khat hilo ding hiam? Tua bang haksa ding a hih leh zong, mihing 10,000 ta a ding music school khat e?\nLailam kipawlna khat in zong mihing 10,000 ta in laibuli (library) khat i neih zawh nading hanciam leng e?\nBusiness lam kipawlna khat in kum khat in Zomi business 4/5 a thak a om det na ding hanciam leng e?\nSports lam kipawlna i neih leh tua teng zong a omsa football ground-te puah ding, ahih kei leh football ground behlap ding kisam hiam cihte kan in sem leng e?\nZomite khantoh na ding sem ding cih gemgam sangin Zomite a ding sanginn 2/3 behlap ding cih pen theih baih in, teh theih hi. I lawhcin leh lawhsap kician takin kitel ding hi.\nTulaitak i pai dan pen “Zomite khantoh nading” nasepna ah lawhcing i hiam, lawhcinglo i hiam cih nangawn kitello hi. Banghanghiam cih leh i ngim pen teh theihloh, muh theihloh a hih man hi.\nA taktakin hih bang nate pen kumpi in hong sepsak ding, hong piak ding ahihi. Ahizongin kumpi tung bek ah kinga theilo i hihna cian mahmah khinta (kum 40 val) i hihmanin ei mah in i sep ding thupi ding hi.\nTua bangte i sep ciangin ei-le-ei kithanuam sakin, i kumpite maizum sak ding i hihi. Ei-le-ei kimuanna hong khang ding a, minam kipawlnate zahtakna leh thupi simna hong khang ding hi. Tua bek zong hilo, minam i hihna zong ki thupi sim tektek ding a, minam thupi zong i suak takpi ding hi.\nZomite i haksatnate pan a taimangte i hih lawmlawm sangin i haksatnate a phungamte, haksatna pan a suakta zo minamte ci a midangte hong ciamteh ding kal ngaklah huai mahmah hi.\nHih thute keima ngaihsutna hi a, kuamah mimal leh kipawlna demna hilo hi.


url: =Mawtaw in lawi taihkha citciat in, mawtaw tungah kilawnto biabua :: ZOMI DAILY\nposted on 24 December 2017 at 1:22 am UTC+9:30 Lomkholna: Malaysia, News, Sawltak, World\nMalaysia, Perak State sungah innkuan mi 3 atuang mawtaw khat lametloh leh deihlohpipi in Passenger khat ki behlap seisai cih theStar pan kiza hi. Tua akibehlap Passenger pen mihing hilo a, ganhing lawi (buffalo) ahihi.\nHihvai tawh kisai in Police te genkhiatna ah innkuankhat mawtaw tuangkhawm in, Teluk Intan khuapanin Langkap khualam zuanin apai uh cihi.\nTuabangin akhualzin laitak in, Teluk Intan, KM12 Jalan Changkat Jong ah lawi khatin lamzikpi kantan hi. Mawtaw ahawlpa in tua lawi pen taihsakkha ahih manin, kilawnto a, mawtaw ii atungkhuh Sunroof tungah tusuklian citciat hi.\nHih tuahsiatna apianhun pen Friday (Dec 22) nitaklam hi a, tua lawi pen kilim taihkhaklua ahih manin, mawtaw tungah akiatsuk ciangin aphualmah ah sisuakpah cihi.\nHilir Perak OCPD Asst Comm Mohd Marzhuki Mohd Mokhtar in agenna ah hih tuahsiatna hangin mawtaw ahawlpa leh adang atuanpih mi 2 tetawh avekun liamna pawlkhat om cihi. Tua atuanpih te lakah khatpen kum 9 bek aphapan numeino khat ahihi.\nVideo: Buffalo hit by SUV and gets stuck in sunroof\nAliam innkuan mi 3 tepen Anson Bay Treatment Centre ah zatui bawlding in kipuakpah hi.\nMore: Lawigiat piannathu ~ Pu Zel Khup\nHih tuahsiatna apianlaitak in lamzikpi te bangmah siatna, nawngkaina omlo cihi. Ahi zongin tuahsiatna phualteng ah lampi meikhuam te hoihlo in, lamzikpi pen hoihtak kimu theilo in, lamkan in apai lawi pen ataihkha cihi. Sawltak #zomidaily\nPrevious: Shikhar Khuapi (Tedim khuasung thuthang tuamtuam)\nNext: Tulaai Leitung Thuthang Tuamtuam te Updates (Dec 23)


url: =Lametna Kician Neite Mihampha\nLeitungah mihingte koikoi itunga, bangbang isem zongin, ihun acin ciangin asi ding vive ihihi. Hih leitungah inuntak sungin, ngaihsut theihna khuak tawh thu ngaihsun in, na khat peuhpeuh isem thei hi. I sih khit ciangin bangmah kimanna nei nawnlo in, mihingte tawh vaihawmkhop, sepkhop, gelkhop theih peuhmah om nawnlo ding himawk hi.\nTua ahih manin, leitung mihing khempeuh lametna tawh kinungta kimciat hi. Ahi zongin ilametna leh ilametzia pen atuamtek hi-a, kibangkim khinlo hi. Tua ziakin Religion kici Biakna hong piang ahihi. I lametna leh ilametzia kibangkim hileh Biakna tuamtuam omlo in, upna khat sungah Pawlpi khat ah kipumkhat ding hihang.\nLeitungah apaipi in biakna lian mahmah li om a, tuateng sungah Christian kici biakna zongh khat in kihel hi. Hih Christian sungah minam vai leh gam vai hangin, upzia leh kimakaihzia kikak zilzial in, amau kalsuan ziate pen Milky Way Galaxy mah tawh akibang ziaizuai ahihi. Tua sung panin, Ei Zomi atamzaw pen Christian upna tawh anungta mite ihihi.\nLametna icih tak ciangin, apiangthei lametna om a, upmawh lametna zongh om veve hi. Apiangthei lametna icih pen i nisim nuntakna ahihi.Zingsang simin, ni hongsuah mah bangin nitak teh ni hong tumin, khua hongzing ding, cih lametna pen mikim in isantheih lametna ahihi. Naungek khat hong suak a, mihing ahihna tawh nikhat ni teitei ciangin si ding, cih ilametna pen mikim in, isan theih lametna ahihi.\nChrisian kici mite' lametna pen isih ciangin, ikha silo in, Vatunggam or Hell gam khat zaw teitei tung ding, ci-in lametna nei uhi. Hih lametna pen Laisiangtho tungtawn a amuh khiat uh ahihi. Tua Christian kici mite zongh upzia, sanzia, duhzia, deihzia, muhzia leh kalsuanzia kibangkim vetlo uha, amau tumtek in, apai melmel vive ahi uhi.\nBangbang ahi zongin, apiangthei thute tungah lametna ineih pen angeina hi-a, apiang nailo tungah lametna kician ineih theih pen ei mahmah kihampha hilel hi. Lawmte khat Pasian thu genlua kisa in, "Ute naute aw, Vantunggam pen om takpi hi, ci-in umlel dih un. A om keiphial lezongh isup nading peuhmah omlo hi," ci-in, nasiatak in sermon hi.\nLametna sungah nungta leteh lungnopna leh khamuanna nangah dinga, lungkham sinkhamna tampi in nang hong buaisak zolo ding ahih manin, leitung nuntak tomkal sungah nang le nang mah ahoih thei pen dingin kalsuan a, lametna kician tawh na nuntak ding thupi kasa mahmah hi.


url: =· Greece gam Corfu tembaw khawlna pan Italy gam Ancona tembaw khawlna zuan a apai Tembawpi mi 478 khualzinmi apua khat lamkaal tuipi tung ah December 28 ni in kaang a mikhat alualua in Tembaw tungpan natuak a sipah in adangkhat zong atuahna pan liam hi. Italy gam leh Greece gamte pan Helicopter leh tembaw tawh nasiatak honkhia uha, mi 190 bek honkhia zopan in Khuahun siatluatna hang in mi 280 honkhia zonailo uhhi. Lungdam leh kumthak hunnuam zangding a kiging uh himah leh Tembaw sung ah sihding hinding kitello in mi 280 in kahna leh hagawina tawh taikhua vaal uhhi. Khualzinmi atamzaw peen Greek minam hi in adang Italy,Turkey,Albania,Germany cihte leh adang gamte pan ci uhhi.bbcnews.com